Barangan jenama COOP mula dijual September, lebih murah hingga 25 peratus - Noh Omar

SERI KEMBANGAN, 30 Julai - Sebanyak lima barangan keperluan asas jenama COOP, membabitkan gula, minyak masak, tepung, beras dan ayam beku, akan mula dipasarkan pada September ini.Menteri Pembangunan Usahawan dan Koperasi, Tan Sri Noh Omar berkata jenama di bawah inisiatif Suruhanjaya Koperasi Malaysia (SKM) itu dijangka lebih murah antara 10 hingga 25 peratus berbanding harga pasaran setempat.Kesemua barangan keperluan asas itu diimport dari negara seperti Thailand, Indonesia, Pakistan, India dan Brazil bagi mengurangkan peranan dan penglibatan orang tengah.

"Di peringkat permulaan, kita akan memasarkan di kedai koperasi yang ada di dalam negara ini, lebih kurang 3,000 koperasi, dan itu untuk peringkat pertama."Untuk peringkat kedua, kalau kita tengok perkara ini mendapat sambutan, kita akan jual juga di luar kedai koperasi tetapi dengan tanda perniagaan COOP. Tetapi harga COOP ini akan dikawal oleh SKM. Kalau kita dapat laporan mana-mana yang menjual barang yang menggunakan tanda perniagaan COOP ini tidak mengikut arahan yang ditentukan oleh SKM, maka kita boleh membatalkan mereka ini sebagai pengedar kita," katanya.Tan Sri Noh berkata demikian dalam sidang media selepas pelancaran Buku 100 Tahun Gerakan Koperasi dan Program Eksplorasi CoopUmrah di Majlis Ekspo Koperasi Malaysia dan Hari Koperasi Negara 2022 di Pusat Konvensyen dan Pameran Antarabangsa Mines (MIECC), di sini.Tambah Noh, ketika ini COOP hanya menawarkan lima jenis barangan keperluan asas itu, namun tidak menolak kemungkinan untuk memperluas ke beberapa barangan lain sekiranya mendapat sambutan.


Pendaki wanita letih terkandas di Kem Berlumut berjaya diselamatkan

LIPIS, 30 Julai- Seorang wanita berusia 39 tahun yang terkandas di Kem Berlumut, Gunung Tahan akibat terlalu penat meneruskan pendakian, berjaya diselamatkan dan dibawa ke Hospital Gua Musang, tengah hari tadi.  Ketua Polis Daerah Lipis, Superitenden Azli Mohd Noor berkata wanita itu, Nadia Azmi dari Putrajaya bersama 21 orang pendaki lain memulakan ekspedisi mendaki pada 27 Julai lalu melalui Merapoh. "Pendakian dipandu tiga orang Malim Gunung dari Kuala Juram ke Kem Berlumut yang mengambil jarak lebih kurang 21 kilometer. "Ia terhenti ekoran salah seorang daripada kumpulan tersebut hilang upaya meneruskan pendakian," katanya. Wanita berkenaan berjaya dibawa keluar menggunakan helikopter oleh Jabatan Bomba dan Penyelamat Malaysia (JBPM), sebelum mendarat di Balai Bomba Gua Musang untuk dibawa ke hospital bagi rawatan susulan.  Terdahulu, seramai 5 anggota Pasukan Bantuan Mencari dan Menyelamat Gunung (MOSAR) telah naik ke Kem Berlumut untuk memberi bantuan awal kepada mangsa.

(Usaha membawa keluar wanita berkenaan menggunakan helikopter oleh Jabatan Bomba dan Penyelamat Malaysia, JBPM)


21 ajaran difatwakan sesat di Johor

JOHOR BAHRU, 30 Julai- Majlis Fatwa Negeri Johor telah mewartakan sebanyak 21 ajaran sesat di negeri itu sejak tahun 2000 hingga Februari lalu kerana menyimpang dan menyalahi akidah Ahli Sunnah Wal Jamaah. Ini termasuk ajaran meragukan, Isa bin Hussin yang diwartakan sebagai sesat, pada 28 Februari. Exco Hal Ehwal Agama Islam negeri, Mohd Fared Mohd Khalid berkata, kerajaan negeri sangat serius menghalang dan mengekang apa juga bentuk ajaran yang menyalahi Ahli Sunnah Wal Jamaah demi kemakmuran negeri Johor. "Kita Majlis Fatwa Negeri Johor akan terus meneliti setiap ajaran yang terdapat dalam negeri Johor Darul Takzim. Mana-mana yang terbabit dan dikategorikan sebagai tidak bersamaan Ahli Sunnah Wal Jamaah bahkan menyimpang, itu kita kategorikan sebagai ajaran sesat selagi dia boleh membawa kepada salah pandang orang Islam itu sendiri kepada akidah yang paling penting, dan juga salah amal dalam kalangan masyarakat kita. Yang terakhir pada tahun 2021," kata Mohd Fared kepada wartawan di sini.

(Mohd Fared Mohd Khalid menyatakan 21 ajaran difatwakan sesat di Johor)

Menurutnya, Modul Pendidikan Islam Sepanjang Hayat akan diperkenalkan dalam waktu terdekat bagi mengekang penyebaran ajaran sesat di negeri ini sekali gus menjadikan Johor negeri pertama memperkasakan modul tersebut. Modul itu akan diseragamkan daripada peringkat sekolah hingga peringkat negeri melalui pengajian di kelas-kelas takmir dan agama di seluruh surau serta masjid negeri ini.


Penjimatan subsidi bersasar disalur kepada golongan berpendapatan rendah

KUALA TERENGGANU, 30 Julai- RM20 billion perbelanjaan kerajaan setahun mampu dijimatkan sekiranya skim subsidi bersasar dilaksana, kata Pengerusi Majlis Pemulihan Negara, Tan Sri Muhyiddin Yassin. Menurut beliau, hasil penjimatan tersebut boleh disalurkan semula kepada golongan berpendapatan rendah termasuk kumpulan nelayan.  Cadangan mengenai skim itu akan dibentangkan kepada kabinet.  "Cara bagaimana sistem integrasi ini nak diperkenalkan oleh kerajaan itu pihak Kementerian Kewangan harus meneliti secara halus. Dan ini antara langkah yang pertama yang sedikit kerajaan boleh buat. Yang boleh menjimatkan perbelanjaan dan tak mempunyai kesan besar."Saya fikir seluruh negara bersetuju ada orang yang kaya tak semua orang susah. Orang miskin kena bagi bantuan lebih kerana mereka sudah bertambah miskin, " kata Muhyiddin selepas mengadakan perjumpaan bersama 2,000 golongan nelayan di sini.Di majlis berkenaan beliau turut menyerahkan cek cura (mock cheque) pelbagai bantuan nelayan dengan jumlah keseluruhan RM20 juta.  Turur hadir Menteri Pertanian dan Industri Makanan, Datuk Seri Dr. Ronald Kiandee.

(Tan Sri Muhyiddin Yassin dalam sidang media  selepas mengadakan perjumpaan bersama 2,000 golongan nelayan di Kuala Terengganu)


Perhilitan ambil masa tiga jam setengah pindahkan Paa Subong

GUA MUSANG, 30 Julai – Jabatan Perlindungan Hidupan Liar dan Taman Negara (Perhilitan) mengambil masa tiga jam setengah untuk memindahkan seekor gajah jantan liar di Kampung Subong hari ini.Ketua Operasi Translokasi Gajah Liar Kampung Subong, Mohamad Syazwan Fais Mohamad Rodzi berkata seramai 20 anggota Perhilitan terlibat dalam operasi memindahkan gajah berusia lebih 30 tahun ke habitat yang sesuai.Katanya, dua ekor gajah denak iaitu Suria dan Kala dari Pusat Konservasi Gajah Kebangsaan Sungai Deka, Hulu Terengganu digunakan untuk memujuk gajah jantan seberat dua tan itu.

“Gajah jantan yang diberi nama Paa Subong itu berjaya dikesan pada pukul 4.30 petang Rabu lalu di kawasan kebun penduduk di Jalan Subong, Rancangan Pemulihan Tanah (RPT) Kesedar Sungai Terah.“Operasi mengesan gajah jantan terbabit dilakukan oleh Unit Tangkapan Gajah Perhilitan Kelantan, Pusat Konservasi Gajah Kebangsaan Sungai Deka dan Pusat Konservasi Gajah Kebangsaan Kuala Gandah sejak Ahad lalu,” katanya.Tambah Syazwan, pihaknya percaya gajah tersebut berasal dari hutan simpan berhampiran iaitu Hutan Simpan Nenggiri.Katanya, operasi pemindahan gajah itu bermula pukul 8.30 pagi dan berakhir 12 tengah hari.Sementara itu, lebih 100 pekebun di Jalan Subong, RPT Kesedar Sungai Terah akhirnya mampu menarik nafas lega apabila gajah jantan liar yang mengganggu tanaman mereka lebih sebulan lalu telah berjaya ditangkap.


16 rumah dilanda banjir kilat di Kuala Muda

KUALA MUDA, 30 Julai- Hujan lebat selama sejam pagi tadi menyebabkan 16 buah rumah di Kampung Sungai Toh Pawang Luar, Semeling, di sini dilanda banjir kilat. Pegawai Pertahanan Awam Daerah Kuala Muda Kapten (Pertahanan Awam) Azahar Ahmad berkata kampung tersebut terletak di kawasan rendah dan berdekatan Sungai Bongkok menyebabkan mudah berlaku banjir. Katanya tiada Pusat Pemindahan Sementara PPS dibuka.  Pihaknya menerima laparan kejadian kira-kira pukul 9.30 pagi dan air surut menjelang tengah hari.  Sistem saliran yang kurang sempurna antara faktor penyumbang kejadian banjir tersebut.

(Keadaan kampung yang dilanda banjir kilat di Kuala Muda)


PRU 15, medan terakhir politik - Tan Sri Muhyiddin

KUALA TERENGGANU, 30 Julai- Bekas Perdana Menteri Tan Sri Muhyiddin Yassin tidak menafikan bakal bertanding semula pada Pilihan Raya Umum PRU ke-15 nanti sekiranya ahli pucuk pimpinan partinya, Parti Pribumi Bersatu Malaysia BERSATU masih inginkan khidmat beliau.  Selain mengulangi PRU akan datang juga menjadi medan terakhirnya dalam dunia politik negara.  Perkara tersebut dinyatakan secara spontan Presiden Bersatu merangkap Ahli Parlimen Pagoh itu pada Majlis Sesi Soal Jawab bersama Belia Negeri Terengganu, di Hotel Paya Bunga PB Square Kuala Terengganu.  Beliau menjawab soalan moderator majlis berkenaan, Ismail Adnan yang secara berseloroh bertanya mengenai status beliau pada pilihan raya akan datang ketika menghampiri penghujung sesi soal jawab yang berlangsung lebih satu jam.Terdahulu Tan Sri Muhyiddin yang juga Pengerusi Majlis Pemulihan Negara turut menjawab soalan berkaitan situasi politik negara oleh salah seorang peserta yang hadir.  Selain berkongsi perkembangan terkini, isu-isu dan usaha kerajaan berkaitan ekonomi melibatkan pelbagai sektor, pengangguran, dan kejayaan antivaksin selepas dua tahun negara dilanda virus pandemik COVID-19.

( Tan Sri Muhyiddin Yassin berucap pada Majlis Sesi Soal Jawab bersama Belia Negeri Terengganu)


Datuk Amir Danuri, Tokoh Maal Hijrah Negeri Johor

JOHOR BAHRU, 30 Julai- Sambutan Maal Hiijrah di Johor disambut meriah dengan kehadiran lebih seribu hadirin berlangsung di Dewan Pusat Islam Iskandar, Johor Bahru. Menteri Besar, Datuk Onn Hafiz Ghazi mengajak Johor rakyat bersatu hati, mencontohi pengorbanan dan perjuangan rasulullah dan pejuang-pejuang Islam terdahulu dalam menegakkan syiar Islam. Menurutnya lagi, semua masjid dan surau termasuk sekolah agama di negeri ini akan dipasang kemudahan internet jalur lebar dalam waktu terdekat bagi tujuan meningkatkan syiar Islam dan mendapatkan ilmu bermanfaat. Terdahulu, beliau merasmikan Sambutan Maal Hijrah Peringkat Negeri di Dewan Besar Pusat Islam Iskandar, Johor Bahru. Sementara itu, Mantan Ketua Hakim Syarie Johor, Datuk Amir Danuri, 72 tahun diumum sebagai Tokoh Maal Hijrah sempena Sambutan Maal Hijrah 1444 Hijrah Peringkat Negeri Johor. "Dalam usaha untuk kita memartabatkan agama Islam, yang saya tidak boleh lupa iaitu semasa pemisahan antara Mahkamah Syariah dari tahun 1985 daripada tiada apa-apa sehingga wujudnya Mahkamah Syariah sekarang ini," kata Amir.Manakala tiga individu lain, Ramli Bandahara bagi kategori Pendidikan, Rahmas Abdullah kategori Penghayatan Al-Quran dan Datuk Mohd Rashidi Mohd Nor, Kategori Khidmat Masyarakat.

(Mantan Ketua Hakim Syarie Johor, Datuk Amir Danuri, Tokoh Maal Hijrah sempena Sambutan Maal Hijrah 1444 Hijrah Peringkat Negeri Johor)


KSN tokoh Maal Hijrah Terengganu

KUALA TERENGGANU, 30 Julai- Ketua Setiausaha Negara, Tan Sri Mohd Zuki Ali diumumkan sebagai Tokoh Maal Hijrah Peringkat negeri Terengganu bagi tahun 1444H/2022M. Anak jati kelahiran Kuala Terengganu itu menerima hadiah wang tunai RM20,000, piala, persalinan dan sijil penghargaan.  Dalam reaksinya, Mohd Zuki menyifatkan penganugerahan tersebut satu bentuk penghormatan dan pengiktirafan baginya sebagai penjawat awam.  'Paling penting bagi saya ialah kita memahami erti kemakmuran dan juga mengamalkan konsep tasamuh, iaitu satu sikap yang perlu ada toleransi dan saling memahami terutama berlapang dada dalam aspek keagamaan, kemasyarakat dan juga kehidupan."Saya menyeru kepada semua penjawat awam kita hendaklah mengamalkan perpaduan, bagi saya perpaduan amat mustahak dalam kehidupan, dalam pelbagai masyarakat majmuk," katanya.

Anugerah disampaikan Sultan Terengganu, Sultan Mizan Zainal Abidin. Turut mengiringi baginda Yang Dipertuan Muda, Tengku Muhammad Ismail. Hadir sama Menteri Besar, Dato' Sri Dr Ahmad Samsuri Mokhtar.  Dalam penganugerahan tersebut, seramai 15 tokoh turut menerima anugerah masing masing. Ini termasuk Tokoh Dakwah, Tokoh Saudara Kita, Tokoh Keluarga Lengkap Mithali dan Masjid Kerajaan Terbaik.


Perlu ada gerakan besar-besaran untuk memenuhi keperluan bekalan makanan - Sultan Perak

IPOH, 30 Julai- Gagasan yang terkandung dalam Rancangan Buku Hijau wajar dikunjungi, disuntik nafas baharu dan dihidupkan semula.  Sultan Perak, Sultan Nazrin Muizzuddin Shah bertitah, rancangan itu adalah gagasan penting untuk mengangkat sektor pertanian tanpa menafikan kepentingan sektor lain.  Titah baginda, usaha bersungguh-sungguh dan berfokus perlu dilakukan untuk mengurangkan import, lebih-lebih lagi ketika Malaysia berada pada ambang bahaya keselamatan makanan.  "Sedarilah! duit dalam tangan tidak bermakna jika makanan berada dalam genggaman orang lain. Kita akan kebuluran jika orang tidak mahu menjual. Era makanan murah telah berakhir. Jika tiada langkah serius dilaksanakan dengan segera, kita akan menghadapi suasana darurat makanan," titah Sultan Nazrin. Baginda turut bertitah, dunia kini sedang menghadapi ancaman keselamatan bekalan makanan yang semakin meruncing.  Oleh itu, baginda bertitah, langkah-langkah strategik perlu diperkenalkan untuk mewujudkan petani generasi baharu, meluaskan kawasan tanaman makanan, dan menggalakkan pengeluaran melalui kaedah moden walaupun di atas tanah bersaiz kecil.  Titah baginda, perlu ada gerakan besar-besaran untuk memenuhi keperluan bekalan makanan.Baginda bertitah, rakyat hendaklah disedarkan dan dibawa bersama, membantu menangani memenuhi keperluan bekalan makanan.  Sultan Nazrin bertitah sempena Majlis Sambutan Maal Hijrah 1444 Peringkat Negeri Perak dengan tema 'Keselamatan Makanan: Penghijrahan Visi- Penghijrahan Misi' di Pusat Konvensyen Casuarina, Meru Ipoh.  Pada majlis itu, baginda turut menyampaikan anugerah kepada pemenang pelbagai kategori, termasuk Tokoh Maal Hijrah 1444 Hijrah, usaha tani sekolah dan usaha tani masjid terbaik.

(Sultan Perak, Sultan Nazrin Muizzuddin Shah bertitah pada Majlis Sambutan Maal Hijrah 1444 Peringkat Negeri Perak)


Gangguan elektrik, pengguna terjejas akan nikmati rebat

KOTA BHARU, 30 Julai- Akaun pengguna yang terjejas dan mengalami kerugian terutama peniaga berikutan gangguan elektrik di beberapa negeri Rabu lalu, akan menerima rebat.  Menteri Tenaga dan Sumber Asli (KeTSA), Datuk Seri Takiyuddin Hassan berkata gangguan bekalan elektrik selama dua jam 21 minit pada hari berkenaan membabitkan sejuta akaun pelanggan Tenaga Nasional Berhad (TNB). Menurutnya, perincian mengenai kaedah dan bila pemberian rebat akan dibentangkan di Parlimen, pada 4 Ogos ini."Sejuta yang terjejas itu ada domestik, industri, komersial. Kalau sekiranya peniaga itu mempunyai gangguan berapa lama dia boleh menuntut rebat kepada bil elektrik itu, saya akan bentang Khamis ini di Parlimen.  Beliau ditemui media pada Mesyuarat Agung Tahunan PAS Parlimen Kota Bharu, di sini hari ini. Takiyuddin turut memuji tindakan pantas TNB memulihkan kembali bekalan elektrik pada hari kejadian.Katanya, gangguan berkenaan berpunca daripada kerosakan satu peralatan di Pencawang Masuk Utama (PMU) Yong Peng North di Yong Peng, Johor.

Dalam perkembangan lain, Takiyuddin memaklumkan hasil kajian berhubung tragedi banjir di Baling, Kedah yang mengorbankan tiga nyawa kini di peringkat akhir sebelum dibentangkan di Parlimen pada 4 Ogos nanti.  "Kita mengetuai kajian KeTSA kemudian ada kementerian lain, Kementerian Alam Sekitar dan Air (KASA) dan kerajaan negeri sendiri jadi kita akan gabungkan, kita buat satu laporan terperinci."Setakat ini dalam proses penulisan terakhir, mencari punca dan juga cadangan-cadangan untuk mengatasi," tambahnya. Media sebelum ini melaporkan, banjir di Baling pada 4 Julai lalu menjejaskan 41 kawasan dan mengorbankan tiga nyawa termasuk seorang wanita hamil berusia 23 tahun.


Pemandu jengkaut ditemukan maut tertimbus runtuhan batu

ALOR SETAR, 30 Julai - Seorang pemandu jengkaut ditemui maut dalam kejadian tanah runtuh ketika menjalankan kerja di tapak pembinaan di Jalan Padang Tembak, Bukit Pinang.Menurut saksi, mangsa dikenali sebagai Muhammad Nasir Awang Ali, 41 tahun sempat melompat keluar dari jengkaut tetapi gagal ke lokasi selamat setelah menyedari berlaku runtuhan batu di tapak itu. Penolong Pengarah Bahagian Operasi Kebombaan dan Penyelamat, Jabatan Bomba dan Penyelamat Malaysia (JBPM) Kedah, Penguasa Kanan Bomba I Mohamadul Ehsan Mohd Zain berkata Pusat Gerakan Operasi (PGO) JBPM Kedah menerima panggilan berhubung kejadian itu pada pukul 9.37 pagi.

Katanya, dua pasukan iaitu masing-masing dari Balai Bomba dan Penyelamat (BBP) Pokok Sena dan Alor Setar yang diketuai Pegawai Bomba Kanan (PBK) II Shahril Musa tiba di lokasi tidak lama kemudian."Dua jentera dan satu unit EMRS, Pasukan Khas Taktikal Operasi dan Penyelamat Malaysia (STORM) terdiri dari enam pegawai dan 22 anggota dari balai Bomba dan Penyelamat Alor Setar dan pokok Sena terlibat dalam SAR itu. Dua jengkaut digunakan untuk kerja-kerja mencari dan menyelamat mangsa," katanya menerusi kenyataan.Katanya, hasil pencarian di dua sektor, mangsa ditemukan pada pukul 12.38 tengah hari.Mayat mangsa diserahkan kepada polis untuk siasatan lanjut.


Mat Kilau dianugerah Tokoh Maal Hijrah Negeri Pahang

KUANTAN, 30 Julai - Pahlawan Pahang, Mat Kilau atau nama sebenarnya Allahyarham Muhammad Khatib Rasu Abdul Salam dipilih sebagai penerima anugerah Tokoh Maal Hijrah sempena Majlis Sambutan Maal Hijrah Peringkat Negeri Pahang 2022.Anugerah disampaikan Pemangku Raja Pahang, Tengku Mahkota Tengku Hassanal Ibrahim Alam Shah Al-Sultan Abdullah Ri'ayatuddin Al Mustafa Billah Shah dan diterima waris iaitu cucu Mat Kilau, Mohd Alhamadi Abu Bakar, 53.Mohd Alhamadi berkata, anugerah itu cukup bermakna dan membangkitkan lagi semangat waris dan orang Melayu khususnya untuk meneruskan perjuangan menegakkan syiar Islam.Katanya, semasa hayatnya Mat Kilau bersama ayahnya, Tok Gajah dan tokoh pejuang Pahang lain termasuk Datuk Bahaman berjuang menentang Inggeris atas dasar agama.

"Anugerah ini juga dilihat sebagai satu pengiktirafan kepada perjuangan tokoh ini dalam menegakkan Islam di negeri ini."Terima kasih kepada kerajaan negeri dan Pemangku Raja Pahang atas pemilihan Mat Kilau sebagai Tokoh Maal Hijrah Negeri Pahang tahun ini," katanya ketika ditemui selepas Majlis Sambutan Maal Hijrah yang berlangsung di Dewan Jubli Perak Sultan Haji Ahmad Shah, di sini.Tambah Alhamadi, dia sempat bersama Mat Kilau memandangkan datuknya itu dijaga orang tuanya selama hampir 30 tahun."Saya juga masih ingat pesanannya supaya berzikir dan membaca surah al-Ikhlas sebagai amalan harian justeru amalan itu juga sentiasa diamalkan dalam perguruan Seni Silat Tapak Setia Suci Warisan Mat Kilau yang diwarisi," katanya.

Pada majlis itu, Jabatan Penyiaran Negeri Pahang menerima wang tunai sebanyak RM5,000 dan sijil penghargaan bagi kategori jabatan. Anugerah turut diberikan bagi kategori Sukarelawan Ummah, Batin Terbaik, Perkampungan Orang Asli Terbaik, Mubaligh Saudara Baru, Inovasi Kakitangan Kerajaan dan Swasta dan Perkhidmatan Agama.


Melaka jadi tuan rumah sambutan Hari Malaysia

PUTRAJAYA, 30 Julai- Melaka bakal menjadi tuan rumah acara kemuncak sambutan Hari Malaysia pada 16 September ini.  Perdana Menteri, Datuk Seri Ismail Sabri Yaakob, berkata pelbagai program diatur dan bakal diadakan pada sambutan itu nanti.  Menurut beliau sambutan Hari Kebangsaan dan Hari Malaysia tahun ini bertemakan 'Keluarga Malaysia Teguh Bersama' amat bersesuaian dengan iltizam dan konsep keharmonian sebuah keluarga besar berteraskan keterangkuman, kebersamaan dan kesyukuran.  "Semangat Keluarga Malaysia Teguh Bersama ini harus disemarakkan dan dihayati oleh segenap lapisan masyarakat dalam usaha kita untuk sejahterakan kehidupan rakyat ketika mendepani cabaran ekonomi global."Saya yakin, apabila kita melakukannya secara bersama, tiada siapa yang mampu mengganggu-gugat keteguhan Keluarga Malaysia. Bak kata perumpamaan ‘segenggam lidi sukar dipatahkan berbanding sebatang lidi," katanya.  Teguh Bersama merujuk kepada kekuatan dan kesepaduan kolektif oleh Keluarga Malaysia dalam mengharungi pelbagai cabaran dengan semangat sebuah keluarga. Beliau yang merasmikan Sambutan Bulan Kebangsaan dan Kibar Jalur Gemilang 2022 turut melepaskan Konvoi Kembara Keluarga Malaysia (KKM) 2022.  Ia menandakan bermulanya kembara ke negeri-negeri seluruh Malaysia.  KKM2022 ini berkonsepkan serahan baton iaitu Baton Jalur Gemilang yang menjelajah ke seluruh negara bermula di Dataran Putra, Putrajaya dan melalui perjalanan di Semenanjung Malaysia, Sabah dan Sarawak serta Wilayah Persekutuan Labuan.  KKM2022 ini akan berakhir pada 31 Ogos 2022 di Dataran Merdeka, Kuala Lumpur iaitu lokasi sambutan Hari Kebangsaan 2022.

(Perdana Menteri ketika merasmikan merasmikan Sambutan Bulan Kebangsaan dan Kibar Jalur Gemilang 2022)


Lebih 2,000 orang meriahkan Bulan Kebangsaan, Kibar Jalur Gemilang Peringkat WPKL

(Aksi penerjun payung PDRM membawa bendera Jalur Gemilang pada pelancaran Bulan Kebangsaan dan Kibar Jalur Gemilang Peringkat Wilayah Persekutuan Kuala Lumpur 2022 di Dataran Merdeka)

KUALA LUMPUR, 30 Julai- Lebih 2,000 orang berhimpun menyaksikan pelancaran Bulan Kebangsaan dan Kibar Jalur Gemilang Peringkat Wilayah Persekutuan Kuala Lumpur 2022 di Dataran Merdeka, di sini pagi tadi.Majlis yang diadakan serentak dengan Pelancaran Bulan Kebangsaan dan Kibar Jalur Gemilang Peringkat Kebangsaan itu dilancarkan Datuk Bandar Kuala Lumpur, Datuk Seri Mahadi Che Ngah.Acara dimulakan dengan upacara menaikkan bendera dan nyanyian Lagu Negaraku diiringi Pasukan Pancaragam Polis Diraja Malaysia (PDRM). Kemuncak acara ialah nyanyian lagu-lagu patriotik dengan persembahan tarian gimik pelancaran menandakan bermulanya Bulan Kebangsaan dan Kibar Jalur Gemilang Peringkat Wilayah Persekutuan Kuala Lumpur 2022.

(Kemeriahan pelancaran Bulan Kebangsaan dan Kibar Jalur Gemilang Peringkat Wilayah Persekutuan Kuala Lumpur 2022 di Dataran Merdeka, pagi tadi)

Majlis kemudian disusuli aksi enam penerjun payung PDRM membawa bendera Jalur Gemilang dan Wilayah Persekutuan mendarat di padang Dataran Merdeka. Pertunjukan itu mencuri tumpuan orang ramai yang menghadiri majlis pelancaran berkenaan."Kepada seluruh rakyat Malaysia, ayuh kita kibarkan Jalur Gemilang tidak kira di rumah, pejabat atau di mana sahaja kerana semangat patriotisme itu perlu ada dalam setiap diri setiap daripada kita. Jati diri kita adalah rakyat Malaysia itu sendiri, ayuh kibarkan Jalur Gemilang sempena Hari Kebangsaan," kata Azuraini Abd Majid."Sempena Bulan Kemerdekaan ini, mari rakyat Malaysia kita beramai-ramai kibarkan Jalur Gemilang sebagai tanda kita cintakan negara Malaysia," menurut Hafizuddin Ab Halim."Bulan Kebangsaan ini kita dapat menaikkan semangat patriotisme dalam diri dan negara supaya kita masih bersemangat untuk mengibarkan Jalur Gemilang, setiap tahun hari merdeka," jelas Puteri Nuraishah Meor Shahariman.


Peringati perjuangan kebebasan Keluarga Malaysia urus negara - PM

PUTRAJAYA, 30 Julai - Sambutan Hari Kebangsaan dan Kibar Jalur Gemilang diadakan bagi memperingati perjuangan kebebasan yang dikecapi Keluarga Malaysia dalam mengurus pentadbiran negara sendiri setelah dijajah kuasa asing.Perdana Menteri, Datuk Seri Ismail Sabri Yaakob berkata walaupun tidak lagi dibelenggu penjajah, namun Keluarga Malaysia sentiasa berdepan dengan cabaran luar yang boleh menggugat keharmonian yang terjalin selama ini.Katanya, pandemik COVID-19 merupakan cabaran paling besar kepada Malaysia dan seluruh dunia sejak dua tahun lepas, namun negara dapat mengharunginya dengan baik disebabkan tindakan dan langkah-langkah tegas yang diambil kerajaan dalam menanganinya.

"Kini, kita dalam fasa peralihan ke endemik dan tanda-tanda pemulihan ekonomi kelihatan menjadi nyata dan Keluarga Malaysia mula kembali menikmati kesejahteraan hidup seperti sediakala," katanya.Dalam pada itu, Menteri Komunikasi dan Multimedia, Tan Sri Annuar Musa bersyukur dan berpuas hati dengan sambutan Pelancaran Bulan Kebangsaan dan Kibar Jalur Gemilang 2022.Ia setelah sekian lama sambutan sebegini tidak dapat dianjurkan akibat pandemik COVID-19.Beliau yang juga Pengerusi Jawatankuasa Induk Sambutan mengajak Keluarga Malaysia mengadakan pelbagai aktiviti berteraskan konsep Keluarga Malaysia iaitu kebersamaan, keterangkuman dan kesyukuran.

"Yang penting kita telah kembali kepada satu suasana keceriaan dan ini juga membawa erti bahawasanya kebersamaan, keterangkuman dan kesyukuran yang menjadi teras kepada konsep Keluarga Malaysia dapat kita jelmakan sepanjang kita menjambut bulan kebangsaan."Kita harap semua orang mengambil bahagian mengibarkan Jalur Gemilang dan yang penting lagi memperkasakan semangat patriotik, kecintaan kita sebagai rakyat dalam sebuah negara kita Malaysia," katanya.


300 hadiri majlis sambutan Maal Hijrah 1444H peringkat Labuan

LABUAN, 30 Julai- Majlis sambutan Maal Hijrah 1444H peringkat Labuan 2022 berlangsung di Masjid Jamek An-Nur Labuan. Majlis diimarahkan dengan bacaan doa akhir tahun 1443H dan Doa Awal Tahun 1444H, serta solat Maghrib dan Isyak berjemaah.Program turut diisi dengan ceramah khas Maal Hijrah bertajuk 'Hijrah Menuju Syurga', yang disampaikan oleh Timbalan Mufti Wilayah Persekutuan, Jamali Mohd. Adnan.  Dalam ceramah ini, umat Islam diajak untuk berhijrah ke arah kebaikan ummah dan negara, serta menegakkan ajaran Islam sebenar.  Pada masa sama, umat Islam juga diseru agar tidak lupa membaca kitab Al-Quran bagi menimbulkan keinsafan, selain memahaminya sebagai panduan hidup seharian.  Hadir sama, Ahli Dewan Negara, Senator Datuk Bashir Alias, dan Ahli Parlimen Labuan, Datuk Rozman Isli.  Hampir 300 orang menghadiri majlis ini terdiri daripada pemimpin masyarakat, ketua-ketua jabatan kerajaan, dan penduduk setempat.  Sambutan tahun ini bertemakan 'Keluarga Malaysia Pemangkin Kemakmuran'.

(Ahli Parlimen Labuan, Datuk Rozman Isli (tengah) dan Ahli Dewan Negara, Senator Datuk Bashir Alias (kiri) turut hadir pada majlis sambutan  Maal Hijrah 1444H peringkatLabuan 2022 berlangsung di Masjid Jamek An-Nur Labuan)


Keluarga Malaysia wajib bersatu padu

KUALA LUMPUR, 30 Julai- Konsep Keluarga Malaysia yang dipelopori Perdana Menteri, Datuk Seri Ismail Sabri Yaakob sangat bertepatan dengan peristiwa Maal Hijrah.Tokoh Maal Hijrah Peringkat Kebangsaan tahun ini, Tan Sri Othman Mustapha berkata penyatuan dan isu berkaitan umat Islam dalam konsep berkenaan perlu dibudayakan.

Tidak kira fahaman mahu pun agama, kepelbagaian perlu dirai untuk mewujudkan masyarakat aman dan sejahtera."Amat tepat sekali dengan cetusan idea Perdana Menteri, gagasan Keluarga Malaysia kerana ini fokusnya adalah penyatuan masyarakat Malaysia. "Jadi kita lihat di situ harus bersatu padu walaupun kita pelbagai etnik, bangsa dan agama kita wajib bersatu padu, kalau tidak kita akan lemah dan runtuh," katanya. Beliau menyatakan demikian dalam rancangan terbitan RTM di Angkasapuri.

Berita berkaitanBekas Ketua Pengarah JAKIM dinobat tokoh Maal Hijrah Kebangsaan 1444H/2022M


PPS tutup, 19 keluarga dibenar pulang ke kediaman

BALING, 30 Julai - Pusat Pemindahan Sementara (PPS) di Dewan Terbuka Kampung Padang Empang, Kupang ditutup pada pukul 10.00 pagi tadi.Timbalan Pegawai Pertahanan Awam Daerah Baling, Leftenan (Pertahanan Awam) Dzulhaidy Mohd Khalil berkata 58 penduduk daripada 19 keluarga terjejas telah dibenarkan pulang ke rumah masing-masing berikutan keadaan cuaca yang baik.

"Hujan lebat selama tiga jam menyebabkan air sungai meningkat sehingga melalui Jambatan Bailey. Jambatan sementara di Kampung Iboi yang ditutup berikutan limpahan itu juga telah dibuka semalam," katanya.PPS tersebut dibuka Khamis lalu berikutan kawasan penempatan penduduk dilanda banjir kilat akibat limpahan Sungai Kupang.


Ops Tapis 5.0 Bersepadu: 353 tahi dadah, 16 antaranya 'tokan' dicekup Polis Kedah

ALOR SETAR, 30 Julai- 16 pengedar dadah antara 353 individu yang ditahan berkaitan kesalahan penyalahgunaan dadah dalam Ops Tapis 5.0 Bersepadu sekitar Kedah. Timbalan Ketua Polis Kedah Datuk Mohd Roze Shaari menerusi kenyataannya memaklumkan kesemua suspek ditahan dalam operasi selama tiga hari bermula 27 Julai lalu. Pengedar-pengedar dadah terbabit ditahan dibawah Akta Dadah Berbahaya Langkah-Langkah Pencegahan Khas LLPK 1985. Sementara itu, operasi bersepadu tersebut turut disertai Jabatan Pengangkutan Jalan JPJ dan Agensi Anti Dadah Kebangsaan AADK di beberapa lokasi terpilih di Kedah. Tumpuan penguatkuasaan kepada pemandu lori perdagangan dan pemandu bas di sekatan jalan raya. Hasil ujian air kencing, 32 individu ditahan kerana positif dadah . Suspek ditahan dibawah Seksyen 15(1)(a) Akta Dadah Berbahaya 1952 dan Seksyen 3(1) Akta Penagih dadah Rawatan dan Pemulihan 1983.  Sepanjang operasi itu juga, polis mengeluarkan 936 saman dan JPJ 336 saman atas pelbagai kesalahan trafik.


Pelancaran Bulan Kebangsaan dan Kibar Jalur Gemilang peringkat negeri Perlis meriah

KANGAR, 30 Julai- Lebih 500 peserta menyertai pelancaran Bulan Kebangsaan dan Kibar Jalur Gemilang Peringkat Negeri yang berlangsung di Denai Larian Pengkalan AsamProgram dimulakan dengan berjalan kaki Keluarga Malaysia Melangkah Bersama sekitar Denai Larian.Menteri Besar, Datuk Seri Azlan Man dalam ucapan pelancarannya berkata Keluarga Malaysia Teguh Bersama membawa maksud cukup besar dalam keluarga berbilang kaum yang wujud.Perpaduan antara kaum dapat mewujudkan kestabilan dalam negara yang mana menjadi prinsip utama untuk melangkah ke hadapan mendepani segala cabaran mendatang.Dalam 64 tahun kemerdekaan negara, pelbagai cabaran yang perlu dihadapi dan kini kemajuan dan pembangunan negara menyelusuri setiap kawasan seluruh negara.Dalam konteks negeri Perlis, kerajaan akan terus membangunkan negeri dan mengharapkan sokongan masyarakat untuk bersama-sama dalam pembangunan negeri yang mampu memberj manfaat bersama.

(Menteri Besar, Datuk Seri Azlan Man (tengah) pada majlis pelancaran Bulan Kebangsaan dan Kibar Jalur Gemilang peringkat negeri Perlis di Denai Larian)


Pemilik kedai haiwan tuntut penjelasan Jabatan Perhilitan Pulau Pinang, rampas haiwan jualannya

GEORGE TOWN, 30 Julai- Seorang pemilik kedai haiwan menuntut penjelasan daripada Jabatan Perhilitan Pulau Pinang dan memberi makluman lanjut berhubung rampasan haiwan jualannya.  Tidak berpuashati dengan cara Jabatan Perhilitan Pulau Pinang meneruskan kes rampasan pelbagai haiwan di kedainya, Lim Khye Shyuan berharap jabatan itu akan mencari jalan penyelesaian dengan cara terbaik.  Ini kerana sejak Mac lalu, haiwan jenis kura-kura, burung kakaktua, biawak, tarantula, iguana , labah-labah dan pelbagai haiwan lagi yang dirampas di kedainya seolah-olah tiada noktah dalam siasatan. " Pada 25 Mac lalu, Jabatan Perhilitan ada buat pemeriksaan di kedai saya, mereka kata saya tiada lesen namun saya sudah maklumkan yang saya baru sahaja bertukar alamat."Mereka sudah rampas haiwan-haiwan di sini, sudah beberapa bulan saya ke pejabat Jabatan Perhilitan untuk melihat haiwan-haiwan saya yang dirampas dan hendak berjumpa dengan pegawai penyiasat. Namun, mereka memberikan bermacam alasan, jadi saya sudah buntu dan tidak tahu apa yang hendak dilakukan," kata Lim Khye Shyuan.Beliau berkata, rampasan di kedainya adalah gara-garanya tidak mengemaskini alamat baharu premis perniagaan.Akibat rampasan tersebut, Lim Khye Shyuan mengalami kerugian mencecah hampir RM200,000. Usahawan itu telah membuat satu laporan polis di IPD Timur Laut dan sehingga kini kes itu masih dalam siasatan dan beliau amat berharap Jabatan Perhilitan Pulau Pinang tampil memberi penerangan atau membawa kes itu ke mahkamah untuk mendakwanya.

(Lim Khye Shyuan ketika ditemu bual wartawan RTM)


JPA terbuka dengan pandangan semua pihak berkaitan kebajikan penjawat awam

KUALA LUMPUR, 30 Julai - Jabatan Perkhidmatan Awam (JPA) sentiasa prihatin dan terbuka dengan pandangan semua pihak yang berkepentingan, berkaitan kebajikan penjawat awam melalui platform sedia ada.Ketua Pengarah Perkhidmatan Awam (KPPA), Datuk Seri Mohd Shafiq Abdullah berkata antara platform tersebut iaitu Majlis Bersama Kebangsaan (MBK), Majlis Bersama Jabatan (MBJ) dan sesi konsultasi secara berterusan dengan agensi-agensi kerajaan serta kesatuan-kesatuan pekerja secara langsung dan tidak langsung.Katanya, penambahbaikan berterusan berhubung kebajikan penjawat awam yang merangkumi semakan saraan (gaji, elaun dan kemudahan) serta laluan kerjaya, juga sedang dibuat secara holistik dengan mengambil kira kesesuaian dan situasi ekonomi serta kedudukan kewangan negara.

"JPA komited dalam memastikan kebajikan penjawat awam sentiasa terpelihara dan ditambah baik dari semasa ke semasa, selaras dengan aspirasi keterangkuman Keluarga Malaysia," katanya menerusi kenyataan pada Jumaat.Kenyataan itu bagi merujuk kepada laporan media mengenai gesaan Kongres Kesatuan Pekerja-Pekerja Di Dalam Perkhidmatan Awam (CUEPACS) yang mahu kerajaan menaikkan gaji penjawat awam sebelum Parlimen dibubarkan.Tambah Mohd Shafiq, pada dasarnya JPA telah melaksanakan beberapa penambahbaikan gaji penjawat awam sejak Sistem Saraan Malaysia diperkenalkan pada tahun 2002, yang melibatkan penetapan gaji permulaan terendah, pelarasan gaji dan penambahbaikan jadual gaji."Sebagai contoh pada tahun 2016, faedah pemindahan gaji bersamaan 1 (satu) Kenaikan Gaji Tahunan (KGT), diberikan kepada penjawat awam."Selain itu, hasil daripada pelbagai sesi libat urus dengan pihak yang berkepentingan, dasar-dasar berkaitan kebajikan penjawat awam termasuklah kemudahan bekerja dari rumah, waktu bekerja yang fleksibel, penambahbaikan kemudahan cuti (contoh Cuti Menjaga Anak Yang Dikuarantin Atau Memerlukan Pengasingan) dan elaun, turut dipanjangkan kepada penjawat awam," katanya.


Kepulauan Aegean: Greece gesa Turkiye hentikan tuntutan

ANKARA, 30 Julai - Menteri Luar German yang melawat Turkiye, Annalena Baerbock menggesa Turkiye menghormati kedaulatan Greece dan menghentikan tuntutan ke atas kepulauan Aegean.Beliau juga mencadangkan agar kedua-dua pihak agar duduk semeja untuk membincangkan pertindihan berhubung ruang udara dan zon maritim di lautan Mediterranean. "Pulau-pulau Lesbos, Chios, Rhodes dan banyak lagi adalah wilayah Greece dan tiada siapa yang berhak mempersoalkannya. Walau bagaimanapun, perbincangan lebih terperinci adalah lebih baik bagi mengatasi pertindihan yang dikemuka kedua belah pihak," katanya.

(Menteri Luar German, Annalena Baerbock/ AFP)

Turkiye mengancam untuk mencabar kedudukan Greece di pulau-pulau tersebut jika Greece terus menempatkan tenteranya di sana yang telah sekian lama menjadi duri dalam daging kepada hubungan dua hala Greece-Turkiye.Ia ditambah dengan penemuan rizab gas di kawasan tersebut yang dilihat kedua pihak sebagai sangat menguntungkan. - AFP


Maal Hijrah: 1,000 umat Islam di Negeri Sembilan imarahkan Masjid Negeri

SEREMBAN, 29 Julai- Sambutan Maal Hijrah 1444H Peringkat Negeri Sembilan yang diadakan di Masjid Negeri, Seremban diimarahkan dengan kehadiran lebih seribu umat Islam. Yang Dipertuan Besar Negeri Sembilan, Tuanku Muhriz Almarhum Tuanku Munawir berkenan merasmikan sambutan Ma’al Hijrah itu yang turut dihadiri Menteri Besar Datuk Seri Aminuddin Harun.Turut berkenan berangkat, Tunku Ampuan Besar Negeri Sembilan, Tuanku Aishah Rohani Almarhum Tengku Besar Mahmud serta putera baginda, Tunku Besar Seri Menanti, Tunku Ali Redhauddin Tuanku Muhriz dan Tunku Zain Al-’Abidin Tuanku Muhriz.Mufti Negeri Sembilan, Datuk Mohd Yusof Ahmad ketika ditemui berkata, tema bagi sambutan Maal Hijrah 1444 iaitu "Keluarga Malaysia Pemangkin Kemakmuran" menjadi simbolik kepada kebersamaan rakyat negara ini untuk bersatu padu."Kalau semua orang bertanggungjawab dengan apa yang dikatakan Keluarga Malaysia itu jadi kita sebagai satu keluarga tolong-menolong, hormat-menghormati antara satu sama lain. Jadi dengan ini apa sahaja yang nak dibuat oleh pemerintah bagi mengusahakan lagi pembangunan negara kita dari semua sudut kemajuan masyarakat, pembangunan negeri, pembangunan ekonomi jado semuanya akan disokong dan dibantu dengan kerjasama ahli Keluarga Malaysia," katanya.

(Mufti Negeri Sembilan, Datuk Mohd Yusof Ahmad)


Bekas Ketua Pengarah JAKIM dinobat tokoh Maal Hijrah Kebangsaan 1444H/2022M

KUALA LUMPUR, 29 Julai- Bekas Ketua Pengarah Jabatan Kemajuan Islam Malaysia (Jakim) Tan Sri Othman Mustapha diumumkan sebagai Tokoh Ma’al Hijrah Peringkat Kebangsaan 1444H/2022M.Menteri Kanan Hal Ehwal Islam Kemboja, Datuk Dr Othsman Hassan pula diumumkan sebagai Tokoh Ma’al Hijrah Antarabangsa. Anugerah itu disampaikan Yang di-Pertuan Agong Al-Sultan Abdullah Ri'ayatuddin Al-Mustafa Billah Shah sempena majlis sambutan Ma’al Hijrah Peringkat Kebangsaan dan majlis bacaan Yasin sempena Hari Pahlawan 2022 di Masjid Wilayah Persekutuan di sini.Penganugerahan itu menyaksikan kedua-dua tokoh berkenaan menerima pingat dan sijil penghargaan.Othman, 66, yang dilahirkan di Tumpat, Kelantan mendapat pendidikan awal di Maahad Muhammadi Kota Bharu sebelum melanjutkan pengajian ke peringkat Ijazah Sarjana Muda (Kepujian) Pengajian Islam (Syariah) Universiti Kebangsaan Malaysia pada 1982.

(Datuk Dr Othsman Hassan diumumkan sebagai Tokoh Ma’al Hijrah Antarabangsa)

Beliau pernah memegang jawatan sebagai Ketua Pengarah Jakim dari April 2011 hingga 2018 dan Pegawai Atase Agama, Kedutaan Besar Malaysia di Jakarta pada 1992 hingga Jun 1997.Sementara itu, Othsman, 68, yang dilahirkan di Kampung Trapaing Chouk, Wilayah Kompong Thom, Kemboja, merupakan tokoh yang dihormati di peringkat nusantara mahupun antarabangsa berikutan sumbangannya dalam pembangunan Islam di Kemboja.Beliau kini merupakan Presiden Pusat Islam Phnom Penh (PPIC) dan Naib Presiden Jawatankuasa Pemandu Halal Kemboja.


Jangan hina, persenda agama atas nama kebebasan bersuara - YDPA

(Yang di-Pertuan Agong Al-Sultan Abdullah Ri'ayatuddin Al-Mustafa Billah Shah berkenan bertitah pada Sambutan Ma'al Hijrah Peringkat Kebangsaan Tahun 1444H dan Majlis Bacaan Yasin Hari Pahlawan Tahun 2022 di Masjid Wilayah Persekutuan)

KUALA LUMPUR, 29 Julai- Yang di-Pertuan Agong Al-Sultan Abdullah Ri'ayatuddin Al-Mustafa Billah Shah menitahkan rakyat, jangan sesekali memperkecil, menghina dan mempersenda agama semata-mata atas nama kebebasan bersuara.Perbuatan sedemikian dikhuatiri hanya akan meruntuhkan perpaduan negara."Agama bukanlah satu perkara untuk bergurau senda dan dijadikan bahan jeanaka."Beta khuatir perbuatan sedemikian bakal menyemarakkan api perkauman dan meruntuhkan ikatan perpaduan antara semua kaum yang telah terbina sejak sekian lama," baginda bertitah bersempena majlis sambutan Ma’al Hijrah Peringkat Kebangsaan 1444H/2011M dan majlis bacaan Yasin bersempena Hari Pahlawan di Masjid Wilayah Persekutuan di sini.Seri Paduka juga menuntut agar kesucian semua agama dipelihara dan dihormati pada setiap masa.Dalam pada itu baginda mahu peristiwa hijrah Rasulullah dijadikan asas dalam melestarikan semangat perpaduan dan kemakmuran kaum di negara ini.Yang di-Pertuan Agong bertitah, kesatuan sebuah masyarakat majmuk boleh dicapai dengan menghormati dan memahami kepelbagaian sedia ada."Tuntutan hijrah pada hari ini bukan hanya bermaksud perpindahan. Tetapi melibatkan transformasi minda bagi membentuk budaya hidup berteraskan moral dan etika."Sesuai dengan tema sambutan Maal Hijrah pada tahun ini iaitu 'Keluarga Malaysia Pemangkin Kemakmuran', jadikan peristiwa hijrah Rasulullah S.A.W sebagai panduan untuk kita membina sebuah negara yang stabil dan gemilang," titah Seri Paduka Baginda di Majlis Sambutan Maal Hijrah Peringkat Kebangsaan tahun 1444 Hijrah di ibu negara.

(Majlis Sambutan Maal Hijrah Peringkat Kebangsaan tahun 1444 Hijrah)

Turut berangkat Raja Permaisuri Agong Tunku Hajah Azizah Aminah Maimunah Iskandariah.Majlis itu juga dihadiri Perdana Menteri Datuk Seri Ismail Sabri Yaakob, Menteri di Jabatan Perdana Menteri (Hal Ehwal Agama) Datuk Idris Ahmad dan anggota Jemaah Menteri lain.Mengambil keberkatan kedatangan tahun baharu Hijrah ini, Al-Sultan Abdullah menyeru seluruh rakyat supaya memelihara nikmat dan rahmat negara yang merdeka dan berdaulat.


Tunku Temenggong Johor berangkat ke Majlis Bacaan Doa Akhir dan Awal Tahun

JOHOR BAHRU, 29 Julai- Tunku Temenggong Johor, Tunku Idris Iskandar Al-Haj Sultan Ibrahim berkenan menghadiri Majlis Bacaan Doa Akhir dan Awal Tahun di Masjid Sultan Abu Bakar, di sini.Tunku Idris Iskandar Al-Haj tiba di masjid itu, pada pukul 6.40 petang bersama adindanya, Tunku Putera Johor, Tunku Abu Bakar Al-Haj Sultan Ibrahim.Turut mengiringi, Menteri Besar, Datuk Onn Hafiz Ghazi, barisan exco kerajaan Johor, Ketua Polis Johor, Datuk Kamarul Zaman Mamat dan Mufti Johor, Datuk Yahya Ahmad.Majlis dimulakan dengan bacaan Yasin oleh Imam Besar Masjid Sultan Abu Bakar, Mahadi Abdan.

(Tunku Idris Iskandar Al-Haj membaca surah Yasin pada Majlis Bacaan Doa Akhir dan Awal Tahun di Masjid Sultan Abu Bakar)

Tunku Idris Iskandar Al-Haj kemudian menunaikan solat Maghrib bersama hampir 200 jemaah.


Kilang dan perniagaan tempatan digalak menggaji golongan muda, OKU, ibu tunggal

BACHOK, 29 Julai- Kilang dan perniagaan tempatan digalakkan menggaji golongan muda,Orang Kurang Upaya (OKU) dan ibu tunggal bagi membantu golongan itu menjana ekonomi keluarga.  Timbalan Menteri Perpaduan Negara, Wan Ahmad Fayhsal Wan Ahmad Kamal berkata usaha itu dilihat bukan sahaja dapat membantu golongan memerlukan, bahkan memberi peluang kepada anak muda tempatan menyumbang idea dan kreativiti mereka dalam industri.  Beliau juga bercadang mengusulkan bantuan berbentuk dana atau insentif kepada kementerian berkaitan untuk membantu pengusaha kilang tempatan membeli mesin yang lebih efisien agar penghasilan produk lebih tinggi dan mampu dieksport.  "Ini satu perkara yang amat-amat bagus yang saya pun amat kagum melihat usaha yang dibuat oleh kilang berkenaan dan juga pertubuhan-pertubuhan yang terlibat sama. Insya-Allah sebagai Timbalan Menteri Perpaduan, walaupun bukan bawah bidang kuasa saya tapi saya selaku sebahagian daripada anggota pentadbiran kerajaan, akan usulkan perkara ini kepada menteri-menteri yang berkaitan," kata Wan Ahmad Fayhsal.

(Wan Ahmad Fayhsal Wan Ahmad Kamal dalam sidang media di Bachok Kelantan)

Beliau bercakap dalam sidang media ketika melakukan lawatan ke tapak Perusahaan Inisiatif Belia Bekerja (IBB) di Kilang Projek D’Raja Kelantan, Pusat Pengembangan Ekonomi Desa, di sini. Kilang itu yang mempunyai 55 pekerja terdiri daripada golongan belia, ibu tunggal dan OKU menghasilkan produk gentian organik daripada sabut kelapa yang diproses menjadi pelbagai produk seperti berus sabut, tilam, kusyen, tali dan produk untuk kegunaan industri perkapalan.  Dengan jangkaan lebih banyak produk dihasilkan seperti santan kelapa dan kerisik, 150 pekerja diperlukan bagi memenuhi permintaan pasaran.


PUTRAJAYA, 29 Julai- Kerajaan akan mengkaji sama ada akan mengekalkan subsidi, harga apungan atau membuka semula eksport ayam bulat ke luar negara selepas 31 Ogos ini.Menteri Pertanian dan Industri Makanan Datuk Seri Dr Ronald Kiandee berkata perkara itu akan dipertimbangkan dalam masa sebulan bagi melihat perkembangan industri ternakan dan perusahaan ayam dalam negara."Itu akan kita pertimbangkan, kita ada sebulan lagi untuk melihat perkembangan yang akan berlaku dalam industri ternakan dan juga perusahaan ayam di negara kita."Harga siling diwartakan melalui warta yang di buat oleh KPDNHEP dan warta tu akan berakhir pada 31 Ogos. Eksport dan harga ayam akan dibincangkan selepas 31Ogos ya," kata Dr Ronald selepas merasmikan Pelancaran Pavilion AgroTech Pameran Pertanian, Hortikultur dan Agro Pelancongan Malaysia (MAHA) 2022 di sini.

(Kesan subsidi, larangan eksport ayam dinilai selepas 31 Ogos)

Harga siling ayam ditetapkan RM9.40 sekilogram untuk tempoh 1 Julai hingga 31 Ogos manakala harga siling runcit telur ayam bagi gred A pada 45 sen (sebiji); gred B (43 sen sebiji) dan gred C (41 sen - sebiji) di Semenanjung.Beliau turut mengambil maklum ada sesetengah tempat yang menjual ayam standard lebih rendah daripada harga siling yang ditetapkan.Sebanyak lapan pempamer akan menyertai pameran AgroTech MAHA 2022 di Taman Ekspo Pertanian Malaysia Serdang (MAEPS) pada 4 hingga 14 Ogos ini.


Hari Koperasi Negara 2022 dijangka beri pulangan RM40 bilion kepada sektor ekonomi negara

KUALA LUMPUR, 29 Julai- Program Hari Koperasi Negara 2022 yang melibatkan 400 pempamer dan padanan perniagaan dijangka memberi pulangan sehingga RM40 bilion kepada sektor ekonomi negara.Pempamer bukan hanya terdiri daripada warga tempatan malah turut disertai negara luar seperti Filipina, Thailand, Singapura, Indonesia, Kemboja dan Hungary.Menurut Ketua Pengarah Institut Koperasi Malaysia, Datuk Mohd Ali Mansor, penglibatan pempamer dan padanan perniagaan dari luar negara tersebut membuka peluang gerakan koperasi ke peringkat antarabangsa."Kami akan melebarkan kerjasama ini ke peringkat antarabangsa dan seluruh dunia supaya gerakan koperasi ini yang diidamkan menjadi sektor ketiga dalam negara menjadi kenyataan.Dari segi pameran yang melibatkan 400 reruai ini, meliputi pelbagai produk yang dikeluarkan oleh koperasi yang secara keseluruhannya memberi pulangan sebanyak RM40 bilion kepada sektor ekonomi negara," katanya kepada RTM.

(Datuk Mohd Ali Mansor, Ketua Pengarah Institut Koperasi Malaysia)

Tambah Datuk Mohd Ali, program berkenaan juga merupakan salah satu usaha membantu usahawan terutama ketika berdepan inflasi.Jelasnya, ia merupakan peluang terbaik bagi koperator untuk mempamerkan barangan mereka."Produk-produk yang melibatkan pakaian, makanan antara yang mendapat tempat dalam kalangan pengunjung dan bagi mereka yang terlibat dalam sektor-sektor lain terutamanya dalam sektor pelancongan adalah antara produk yang penting dalam sektor koperasi di negara kita," katanya lagi.Tambah beliau, program tersebut turut diserikan dengan pelbagai pengisian menarik antaranya festival makanan asia, persembahan kebudayaan dan Forum Perdana Ehwal Islam.Hari Koperasi Negara 2022 berlangsung selama empat hari sehingga Ahad ini di Pusat Konvensyen Antarabangsa Mines, Seri Kembangan.


Iktibar hijrah, proses perubahan diri kepada yang lebih baik

KUALA LUMPUR, 29 Julai- Saudara, hijrah Rasulullah SAW bukan semata-mata melibatkan proses perpindahan dari suatu tempat ke tempat yang lain.Malah, ia juga boleh dijadikan iktibar sebagai proses perubahan kepada satu keadaan yang lebih baik. Perjalanan hidup setiap manusia tidak semuanya sama. Untuk melakukan proses penghijrahan, seseorang itu digalakkan untuk memahami erti hijrah dan menterjemahkan makna hijrah dalam kehidupan supaya memberi erti lebih bermakna.  Seperti June Yong Qi, dilahirkan dalam keluarga yang menganut agama Buddha, pencarian matlamat hidupnya menjadi lengkap apabila dikurniakan hidayah kembali kepada fitrah ketika umurnya 18 tahun. "Cabaran saudara baharu ni adalah sebenarnya bagi Qaseh cabaran terbesar adalah istiqamahlah sebab banyak benda yang menggoda di luar sana. Mungkin contoh tawaran pekerjaan yang perlukan orang yang tak pakai tudung….jadi istiqamah. Setakat ini susahlah untuk Qaseh tapi saya cuba yang terbaik. Sebenarnya kelainan tu dah rasa dalam perjalanan mencari tu. Kelainan tu sikit demi sedikit cumanya ketenangan tu ataupun perasaan tu mengalami perubahan bila dalam perjalanan mencari Islam tu," kata June atau nama Islamnya Nur Qaseh Qurratul Aini Abdullah.

(June atau nama Islamnya Nur Qaseh)

Setelah empat tahun memeluk Islam, gadis ini bersyukur kerana mendapat sokongan keluarga yang menerima diri baharunya itu. "Konsep hijrah yang besar dan umum dalam agama kita ialah meninggalkan apa jua yang dilarang ‘’al muhajir man hajara man Allah…’’ orang yang berhijrah itu adalah sesiapa sahaja yang meninggalkan apa jua yang dilarang oleh Allah taala. Dan dia ‘’madhin’’ berjalan terus sampai sepanjang hayat kita. Itu konsep dia," kata Naib Yang Dipertua Persatuan Ulama Malaysia (PUM), Dr. Fauzi Deraman.

Hijrah juga mengingatkan kita kepada pengorbanan yang dilalui junjungan besar Nabi Muhammad SAW yang berdepan dengan pelbagai dugaan dan cabaran.  Ibaratnya, tahun hijrah atau tahun baharu Islam ini membukakan suatu lembaran serta semangat bhaaru kepada setiap individu Muslim.  Penghijrahan amat penting dilakukan dari pelbagai aspek kehidupan manusia sama ada dari segi pemikiran, pemahaman, penghayatan dan pengamalan secara menyeluruh terhadap ajaran Islam. inilah dikatakan perubahan daripada kegelapan kepada cahaya iman demi usaha untuk kembali kepada fitrah. Salam Maal Hijrah. Laporan Alisa Yusra


Penularan pantas subvarian Omicron BA.4 dan BA.5 cetus kebimbangan

KUALA LUMPUR, 29 Julai- Penularan pantas subvarian Omicron BA.4 dan BA.5 berupaya mencetuskan situasi lebih buruk dengan kebimbangan peningkatan ketara kes harian COVID-19 dalam negara.Timbalan Menteri Kesihatan 1, Datuk Dr Noor Azmi Ghazali berkata dengan lonjakan kes harian semasa rakyat sepatutnya lebih berwaspada dan sentiasa mengambil langkah berjaga-jaga."Ambillah vaksin, vaksin kedua dan bagi mereka yang dah ambil vaksin kedua, ambillah booster ataupun dos penggalak."Hari ini kita ada juga dos penggalak kedua, siapa yang patut ambil dos penggalak kedua, mereka berumur 50 tahun ke atas dan comorbid, mereka yang ada penyakit kronik."Mereka lebih 18 tahun hingga 69 tahun tetapi mempunyai penyakit, comorbid perlu ambil," katanya.Beliau menyatakan demikian selepas merasmikan Kongres Dwitahunan Persatuan Pakar Bedah Endoskopik dan Laparoskopik Malaysia (SELSMA) di Pusat Konvensyen Kuala Lumpur (KLCC), di sini hari ini.Hadir sama, Pengerusi Kongres SELSMA 2022, Dr Satkunan Mark dan Presiden SELSMA, Dr Vimal K Vasudeavan.

Tambah Noor Azmi, kanak-kanak amat digalakkan untuk mengambil vaksin memandangkan peratusannya masih rendah iaitu 50% sahaja setakat ini.Selain itu, golongan remaja juga disaran untuk mengambil suntikan dos ketiga atau dos tambahan bagi meningkatkan dan memperkukuhkan imuniti dalam badan.Terbaharu, trend peningkatan kini mencecah 5,000 kes dan penambahan kes dirujuk ke Pusat Rawatan COVID-19 Berisiko Rendah (PKRC) dan pesakit ke Unit Rawatan Rapi (ICU).


KUALA LUMPUR, 29 Julai- Pertubuhan Keselamatan Sosial (PERKESO) komited menyediakan 55,000 peluang pekerjaan kepada golongan rentan sepanjang pelanjutan tempoh program Jamin Kerja Insentif Penggajian (JKIP) selama 6 bulan lagi.Ketua Eksekutif Perkeso, Datuk Seri Dr Mohammed Azman Aziz Mohammed berkata sasaran tersebut adalah bagi menyokong matlamat program JKIP mewujudkan 300,000 peluang pekerjaan sepanjang tahun ini."Lanjutan program tersebut memberikan tumpuan kepada usaha pengambilan pekerja daripada sektor pelancongan, pekerja yang menggantikan pekerja asing (program Malaysianization), Orang Kurang Upaya (OKU), wanita dan pekerja yang kehilangan pekerjaan dengan peruntukan sedia ada berjumlah RM2 bilion bawah bajet 2022. Sebanyak RM475 juta akan disalurkan oleh PERKESO sebagai insentif kepada para majikan," kata Dr Mohammed Azman Aziz di sini.Tambahnya, sepanjang tempoh pelanjutan JKIP ini, syarat permohonan dan kadar insentif kepada majikan serta bantuan mobiliti kepada pekerja yang diambil adalah kekal seperti sebelum ini.

(Datuk Seri Dr Mohammed Azman Aziz Mohammed memaklumkan Program JKIP sediakan 55,000 lagi peluang pekerjaan)

Sementara itu, Ekspo Kerjaya Jamin Kerja Keluarga Malaysia 2022 yang berakhir 2 hari lepas telah menarik hampir 14,000 pengunjung.Ekspo yang berlangsung selama 5 hari di Pusat Dagangan Dunia (WTC) Kuala Lumpur itu mencipta kejayaan apabila membantu seramai 1,712 pencari kerja memperoleh pekerjaan manakala 10,698 pencari kerja pula berjaya ke peringkat temuduga kedua.Mereka yang sedang mencari pekerjaan diminta mendaftar di Portal MYFutureJobs untuk meninjau peluang pekerjaan yang ditawarkan. Isnin lepas, kerajaan bersetuju melanjutkan tempoh program JKIP yang berakhir pada 30 Jun kepada 31 Disember ini.


Tanah PERTAM di Jasin dibuka untuk projek pembangunan

AYER KEROH, 29 Julai- Perbadanan Kemajuan Tanah Adat Melaka (PERTAM) telah memutuskan untuk menamatkan perjanjian jual beli tanah di lot PT8534 di kawasan Jasin yang berjumlah RM21 juta pada awal tahun ini.  Ketua Pegawai Eksekutif PERTAM, Senator Datuk Mohd Ridhwan Mohd Ali berkata setelah penamatan perjanjian itu, kawasan tersebut dibuka untuk pembangunan oleh mana-mana pihak yang berminat.  Katanya, setakat ini terdapat beberapa cadangan yang telah dihantar kepada PERTAM seperti pembangunan bercampur dan ada juga ingin membangunkan pusat pengajian tinggi.  “Yang melibatkan usahasama syarikat-syarikat swasta telah pun kita tengok satu persatu dan semua tindakan telah pun kita ambil. Yang mana tidak bergerak kita tamatkan dan yang mana memohon untuk perbincangan semula kerana COVID-19 dan sebagainya kita bincang balik terma dan syarat dalam setiap perjanjian yang tersebut.” kata Mohd Ridhwan kepada pemberita dalam sidang media di sini.Tambahnya, projek PERTAM akan datang lebih ke arah kawasan pembangunan yang lebih kecil bagi memudahkan dari segi mengurus. PERTAM juga mengambil langkah untuk majukan sendiri tanah tersebut.

(Senator Datuk Mohd Ridhwan di temu bual pada sidang media di Ayer Keroh)


10,572 perniagaan berjaya didaftarkan menerusi SPPP

SELAYANG, 29 Julai- Sebanyak 10,572 perniagaan berjaya didaftarkan secara percuma sejak Januari hingga Jun lalu menerusi Skim Pendaftaran Perniagaan Prihatin (SPPP).Jumlah itu dijangka meningkat hasil jalinan kerjasama strategik antara Suruhanjaya Syarikat Malaysia (SSM) dengan FAMA.Ketua Pegawai Eksekutif SSM, Datuk Nor Azimah Abdul Aziz berkata menerusi kerjasama itu pihaknya akan menawarkan SPPP kepada golongan usahawan B40 di bawah seliaan FAMA dengan membantu mendaftarkan perniagaan mereka secara sah.Menurutnya, ia titik permulaan bagi peniaga atau usahawan untuk memajukan lagi perniagaan mereka."Dengan pendaftaran di SSM ini akan ada banyak manfaat kepada usahawan, mereka boleh mendapatkan terutama sekali dana."Mereka boleh mendapatkan pinjaman bagi membantu pembangunan perniagaan dan banyak agensi-agensi memberikan dana latihan bagi usahawan dan peniaga yang bahau berdaftar," katanya.

Beliau menyatakan demikian kepada media pada Majlis Kerjasama Strategik Pendigitalan FAMA dan SSM, di sini hari ini.Dalam pada itu, Nor Azimah berkata SSM menggalakkan pengaplikasian Kod QR SSM Biz Trust ke atas usahawan yang berdaftar di bawah platform Agrobazaar Online (ABO). Menerusi aplikasi data dan maklumat SSM, Platform Agrobazaar turut berfungsi sebagai medium untuk tujuan pemasaran dan menyebar luas perkhidmatan serta penjualan produk.


UMNO harap ROS beri keputusan segera - Mohamad Hasan

SEREMBAN, 29 Julai- Pertubuhan Kebangsaan Melayu Bersatu (UMNO) berharap Jabatan Pendaftaran Pertubuhan (ROS) dapat memberi keputusan segera berhubung permohonan parti itu untuk meminda perlembagaannya bagi membolehkan parti membuat persiapan untuk mengadakan perhimpunan agung yang melibatkan pemilihan.Timbalan Presiden UMNO Datuk Seri Mohamad Hasan berkata pihaknya telah menulis surat kepada ROS meminta jasa baik supaya keputusan itu dapat diketahui sebelum 31 Julai bagi memastikan parti dapat menguruskan hal ehwal parti sekiranya tidak diluluskan.“Kita tiada desak apa-apa tapi kami perlukan jawapan dan kami tunggu 31 Julai tapi 31 Julai hari minggu, kalau boleh hari ini kita dapat surat.“Meski keputusan ‘ya’ atau ‘tidak’, parti perlu buat persiapan untuk mengadakan mesyuarat kalau tak lulus, maka pemilihan mesti dilakukan tahun ini kerana tempoh kita 18 bulan akan berakhir hujung tahun,”  katanya kepada pemberita selepas mengadakan pertemuan antara kepimpinan Barisan Nasional (BN), di sini hari ini.UMNO sebelum ini meluluskan pindaan perlembagaan parti yang membolehkan pemilihan diadakan tidak melebihi tempoh enam bulan selepas Pilihan Raya Umum.Notis pindaan perlembagaan itu dikemukakan kepada ROS pada 17 Mei lepas.- BERNAMA


Warga emas terima MyKad, tamatkan penantian 64 tahun - JPN

GEORGE TOWN, 29 Julai- Penantian 64 tahun seorang warga emas untuk memilliki Mykad berakhir hari ini apabila dia menerima kad pengenalan diri.  Lebih istimewa kad pengenalan Alliamah Ramasamy, 64 tahun diserahkan sendiri oleh Ketua Pengarah Jabatan Pendaftaran Negara Malaysia di Jabatan Pendaftaran Negara Negeri Pulau Pinang. Ketua Pengarah Jabatan Pendaftaran Negara Malaysia, Datuk Ruslin Jusoh berkata masalah ini berjaya diselesaikan di bawah kes proses pendaftaran lewat dengan melalui ujian DNA di Jabatan Kimia Pulau Pinang, keterangan temu duga dan dokumen sokongan daripada adik-beradik serta carian rekod kelahiran.  Jelasnya, ketiadaan Mykad bagi warganegara Malaysia adalah satu kerugian besar untuk menerima kemudahan-kemudahan yang disediakan oleh kerajaan.  "Sekiranya seorang itu walaupun mereka itu seorang warganegara Malaysia tetapi sekiranya tiada pendaftaran kelahiran dibuat maka pembuktian kewarganegaraan itu, kita tak boleh buat. Apabila ada MyKad, itulah dokumen rasmi yang sah untuk kita bawa ke mana-mana sahaja selain boleh digunakan bagi tujuan mendapatkan kemudahan daripada kerajaan seperti ubatan, persekolahan, bantuan-bantuan yang ditetapkan oleh kerajaan. Oleh itu, JPN mahu menekankan bahawa rakyat Malaysia tidak boleh tercicir daripada mendapatkan dokumen pengenalan diri," kata Datuk Ruslin.

(Penerima MyKad, Alliamah Ramasamy menerima kad pengenalan diri daripada KetuaPengarah Jabatan Pendaftaran Negara (JPN), Datuk Ruslin Jusoh)

Anak keempat daripada tujuh orang adik- beradik itu tidak memiliki sebarang dokumen pengenalan diri sejak kecil berpunca daripada bencana kebakaran yang berlaku di rumah keluarganya sekali gus memusnahkan semua dokumen penting untuk proses pendaftaran kelahirannya.  Beliau yang tiada pengalaman mengundi seumur hidupnya bersyukur kerana sah sebagai seorang anak Malaysia dengan memiliki sijil kelahiran dan kad pengenalan diri.  "Saya sangat seronok dan nak ucapkan terima kasih kepada pihak JPN beri saya MyKad, kad pengenalan diri ini," kata Alliamah kepada pemberita RTM.

(Alliamah Ramasamy menyatakan keterujaannya ketika ditemu bual media)

Anak lelakinya, Mohd Faizal Suresh Abdullah berkata sebelum ini ibunya telah berusaha untuk memiliki dokumen pengenalan diri dengan tawaran dari pihak luar tetapi tidak dapat diteruskan kerana kekangan kewangan.  Katanya, pihak JPN berjaya menyelesaikan masalah ibunya hanya mengambil masa enam bulan.  "Untuk urusan dengan JPN ni memang saya syukur dan ucap terima kasih lah. Saya terus pergi ke JPN untuk proses dapatkan MyKad ibu," kata Faizal.


10 produk keluaran usahawan Langkawi di MAHA 2022

LANGKAWI, 29 Julai- Sebanyak 10 produk keluaran usahawan Langkawi bakal menyertai Pameran Pertanian, Hortikultur dan Agropelancongan Malaysia (MAHA) 2022 bulan depan.  Ia merangkumi produk makanan dan penjagaan kesihatan seperti minyak gamat, coklat dan kopi periuk tanak.  Timbalan Ketua Pegawai Eksekutif Lembaga Pembangunan Langkawi (LADA), Ahmad Fuad Che Ani berkata ia akan disertai lapan orang usahawan bermula 4 hingga 14 Ogos depan di Taman Ekspo Pertanian Malaysia (MAEPS).  "Booth Naturally Langkawi yang kita persiapkan di MAHA nanti, usahawan Langkawi Geopark, produk-produk Langkawi kita akan ketengahkan di ekspo MAHA dan Insya-Allah kita akan melihat produk-produk Langkawi ini dapat menembusi pasaran terutama di Kuala Lumpur dan di peringkat antarabangsa sendiri," katanya.Beliau ditemui RTM selepas Program Tautan Kasih Persatuan Ibu Hati Waja (KOHAWA) bersama Artis Veteran, di sini. Program menjadi platform untuk memperkenalkan kepelbagaian produk keluaran usahawan Langkawi sebelum dipasarkan ke peringkat yang lebih tinggi.

(MAHA 2022 dijangka dapat menarik 100,000 pengunjung sehari)


Lebih 800 jualan terus dari ladang ditawar sehingga akhir tahun

SELAYANG, 29 Julai- 420,000 pengguna disasarkan mendapat manfaat nilai penjimatan pembelian keperluan harian sekurang-kurangnya 5% hingga 10% daripada harga pasaran menerusi Program Khas Jualan Terus Dari Ladang Keluarga Malaysia (JTDLKM) di sini hari ini.Ketua Pengarah FAMA, Datuk Zainal Abidin Yang Razali berkata ayam, ikan, sayur-sayuran, buah-buahan dan barangan runcit antara produk terpilih yang dijual dalam program khas itu."Dan setakat ini kita ada 420 program iaitu dari Jun sehingga sekarang and hingga Disember kita akan adakan 800 lebih program jualan murah sebagai menyahut seruan kerajaan bagi membantu ketersediaan bekalan. Nampak sikit ada minyak masak, harga berpatutan. Konsep ini adalah terus kepada pengguna daripada pengeluar di kawasan-kawasan yang senang dikunjungi," kata Zainal Abidin kepada wartawan.JTDLKM juga selaras dengan penubuhan Pasukan Khas Jihad Tangani Inflasi bagi mengatasi cabaran peningkatan kos sara hidup Keluarga Malaysia.

(Datuk Zainal Abidin di temu bual di Selayang)

"Selain itu, program bulanan edisi kali ini, JTDLKM membawakan produk usahawan dari negeri Kedah bagi menarik orang ramai untuk mendapatkan produk agromakanan, barangan dan makanan popular Kedah.Program Jalinan Kerjasama Strategik Pendigitalan antara SSM dengan FAMA turut diadakan bagi memberi pendedahan dan peluang kepada usahawan menceburi penasaran digital.


Keluarga Malaysia dijemput hadir meriahkan Majlis Pelancaran Bulan Kebangsaan, esok

PUTRAJAYA, 29 Julai- Persiapan bagi Majlis Pelancaran Bulan Kebangsaan dan Kibar Jalur Gemilang 2022 yang akan berlangsung di Dataran Putrajaya, di sini esok, berjalan lancar.Menurut Ketua Setiausaha Kementerian Komunikasi dan Multimedia (K-KOMM), Datuk Seri Mohammad Mentek, persiapan sedang giat dilaksanakan oleh Jabatan Penerangan Malaysia (JAPEN) selaku urus setia program itu dengan kerjasama pelbagai pihak bagi menjayakan pelancaran Bulan Kebangsaan dan Kibar Jalur Gemilang 2022.Program berkonsepkan aktiviti berjalan beramai-ramai secara santai bermula dari Dataran Putrajaya sehingga di hadapan Istana Kehakiman bersama keluarga itu membawa mesej semangat perpaduan dan kebersamaan rakyat Malaysia adalah satu daripada inisiatif bagi mendokong aspirasi Keluarga Malaysia. "Jadi setakat ini, seramai lebih kurang 15,000 akan turut serta dalam Program Berjalan Teguh Bersama yang bermula dari dataran Masjid Putrajaya dan tamat di dataran berhadapan Istana Kehakiman Negara dimana jaraknya lebih kurang 2.7km."Persiapan sedang giat dilakukan oleh Jabatan Penerangan Malaysia (JAPEN) sebagai urus setia program ini. Setakat ini saya berpuas hati," kata Mohammad ketika ditemu bual RTM di tapak program.Sementara itu, beliau berharap cuaca di Putrajaya esok baik memandangkan terdapat banyak aktiviti menarik akan diadakan antaranya program Berjalan Teguh Bersama dan persembahan pancaragam.Majlis pelancaran Bulan Kebangsaan dan Kibar Jalur Gemilang 2022 akan disempurnakan oleh Perdana Menteri, Datuk Seri Ismail Sabri Yaakob dengan tema, ‘Keluarga Malaysia Teguh Bersama’.

(Ketua Setiausaha Kementerian Komunikasi dan Multimedia Malaysia (K-KOM), Datuk Seri Mohammad Mentek meninjaupersiapan akhir pelancaran Bulan Kebangsaan dan Kibar Jalur Gemilang 2022/FB K-KOM)


KPDNHEP Perlis bongkar taktik individu seleweng minyak diesel bersubsidi

KANGAR, 29 Julai- Taktik pembelian diesel berlebihan untuk dijual kepada sindiket berjaya dikesan penguat kuasa Kementerian Dalam Negeri dan Hal Ehwal Pengguna (KPDNHEP) Perlis.Modus operandi digunakan adalah menerusi pengisian diesel di lebih 10 stesen minyak ke dalam tangki sebuah kenderaan SUV jenis Mitsubishi Pajero yang telah diubah suai.Menurut Ketua Pegawai Penguat Kuasa KPDNHEP Negeri, Mohamad Amir Abdullah, individu berusia 36 tahun itu diserbu pihak penguat kuasa selepas selesai menjalankan kegiatan haram tersebut di sebuah stesen minyak di ibu negeri, tengah hari semalam. Hasil pemeriksaan awal mendapati, kenderaan tersebut telah diubah suai dengan pemasangan dua unit tangki tambahan yang boleh memuatkan lebih 600 liter diesel selain enam tong minyak (jerry can) kosong. KPDNHEP mengesahkan bahawa sebanyak 500 liter diesel telah dimuatkan dalam tangki tambahan untuk dijual kepada sindiket.  "Hasil siasatan awal kita, tangkapan hari ini tiada kaitan dengan sindiket sebelum ini. Setakat yang kita tahu, mereka ini ada yang bergerak secara solo dan ada yang berkumpulan. Tapi yang ini, memang kita siasat hanya bergerak seorang sahaja lah," kata Amir memaklumkan kepada media mengenai tindakan kes penyelewengan bahan api diesel berkenaan di Pejabat KPDNHEP Negeri. KPDNHEP memberi amaran terhadap mana-mana individu dan 36 pengusaha stesen minyak di seluruh Perlis agar mematuhi perundangan yang dikuatkuasakan oleh KPDNHEP. Jika didapati bersalah, tindakan boleh diambil di bawah Akta Kawalan Bekalan 1961 dan disabitkan kesalahan boleh didenda tidak lebih RM1 juta manakala bagi kesalahan berikutnya tidak melebihi RM3 juta atau penjara tidak lebih tiga tahun atau kedua-duanya.

(Tangki minyak yang diubah suai mampu mencapai 600 liter minyak diesel)


Melaka sedia pinda undang-undang larang ADUN bertukar parti

(Sulaiman pada Majlis Perundingan Belia Negara Peringkat Negeri Melaka hari ini)

AYER KEROH, 29 Julai- Kerajaan Melaka bersedia meminda perlembagaan dan undang-undang tubuh negeri bagi melaksanakan Rang Undang-Undang (RUU) Perlembagaan (Pindaan) (No. 3) 2022 mengenai peruntukan larangan Ahli Dewan Undangan Negeri (ADUN) bertukar parti.  Ketua Menteri Melaka, Datuk Seri Sulaiman Md Ali berkata pelaksanaan RUU tersebut merupakan sebahagian daripada manifesto Barisan Nasional (BN) pada Pilihan Raya Umum DUN Melaka, November tahun lalu. Menurutnya setiap negeri diberikan rangka masa untuk turut serta meminda rang undang-undang berkenaan. "Parlimen sudah selesai, kita tunggu benda ini (RUU) dipersembahkan kepada Yang di-Pertuan Agong ada jangka waktu diberikan kepada semua negeri untuk juga turut serta dalam RUU ini."Selagi parlimen tak buat, tetapi parlimen sudah lulus maknanya kita dah bersedia, itu juga terkandung dalam manifesto saya (BN) sejak tahun lepas," katanya. Beliau menyatakan demikian kepada pemberita selepas merasmikan Majlis Perundingan Belia Negara Peringkat Negeri Melaka, Sidang Dua, Penggal Ke-33, Tahun 2021-2022, di sini hari ini.

Dewan Rakyat semalam meluluskan Rang Undang-Undang (RUU) Perlembagaan (Pindaan) (No.3) 2022 bagi mengatasi gejala melompat parti dalam kalangan Ahli Parlimen.RUU membabitkan peruntukan larangan Ahli Parlimen bertukar parti itu diluluskan melalui undian belah bahagian oleh 220 Ahli Parlimen yang menghadiri sidang Dewan Rakyat.Seramai 209 Ahli Parlimen bersetuju, manakala 11 lagi Ahli Parlimen tidak hadir.


SOP terkini aktiviti Selam Skuba, Island Hoping Mersing berkuat kuasa 1 Ogos

(Semua pihak diharap dapat mengikuti SOP terkini yang digariskan)

MERSING, 29 Julai- Jawatankuasa Keselamatan Daerah Mersing (JKKD) menggariskan SOP terkini bagi aktiviti Selam Skuba dan 'Island Hoping' di Mersing, Johor, berkuat kuasa 1 Ogos ini. Penyediaan SOP tersebut melibatkan kerjasama Majlis Daerah Mersing bersama agensi kerajaan yang berkaitan.Demikian menurut Pegawai Daerah Mersing merangkap Pengerusi Jawatankuasa Keselamatan Daerah Mersing, Mohammed Shakib Ali dalam satu kenyataan media. Bagi aktiviti selam skuba, individu terlibat pengoperasian aktiviti perlu memegang lesen Dive Master atau yang setaraf dengannya. Operator selam skuba pula perlu mempunyai sekurang-kurangnya seorang pemegang lesen dive master, dengan pengalaman satu kali selaman di setiap lokasi menyelam dibenarkan. Operator juga perlu menyediakan rekod penyelenggaraan peralatan serta mendaftar semua pekerja Dive Pro kepada Majlis Daerah Mersing.  Selain perlu melepaskan buoya penanda permukaan sebelum naik ke permukaan air bagi tujuan keselamatan.  Bagi aktiviti Jelajah Pulau pula, operator bot perlu berdaftar, dan menjalankan ujian urin semasa pembaharuan lesen Bot Jabatan Laut.  Setiap bot juga diwajibkan mempunyai penyelamat atau pembantu, dengan kelengkapan penyelamat lengkap, serta sijil dan lesen penyelamat diiktiraf.  Operator dan pengusaha bot juga bertanggungjawab, menyediakan tong sampah, dan membawa pulang sampah ke darat untuk dilupus dan dikitar semula.

Sehubungan itu, Mohammed Shakib berharap semua pihak dapat mengikuti SOP yang digariskan."Semua pengusaha resort dan chalet, pengusaha bot pelancongan dan pengusaha bot island hoping perlu mengikut peraturan SOP Selam Skuba dan 'Island Hoping' yang telah ditetapkan dan mendaftar dengan 'Mersing Tourism Operator Sisitem (MeTOS) yang dikendalikan Majlis Daerah Mersing," katanya.


Sebuah lori kargo am disita JPJ Perlis atas pelbagai kesalahan

KANGAR, 29 Julai- Jabatan Pengangkutan Jalan (JPJ) Perlis berjaya menyita sebuah lori kargo am yang menggunakan nombor pendaftaran palsu di Kilometer 5, Jalan Raja Muda, Kangar.  Kesalahan itu dikesan oleh sepasukan unit operasi yang menjalankan Operasi Khas Kenderaan Perdagangan di sekitar ibu negeri. Pengarah JPJ Perlis, Fatimah Mohamed Ali Piah berkata selain kesalahan mempamerkan nombor pendaftaran palsu, pemandu lori tersebut turut disaman bagi kesalahan mempamerkan Lesen Kenderaan Motor (LKM) kenderaan lain, Lesen Kenderaan Motor (LKM) tamat tempoh, tiada disk pemeriksaan PUSPAKOM dan pamer disk pemeriksaan PUSPAKOM palsu.  Selain pemandu lori, pemilik kenderaan itu turut dikenakan tindakan saman bagi kesalahan mempamerkan nombor pendaftaran palsu dan kesalahan berkaitan LKM serta kesalahan tiada disk pemeriksaan PUSPAKOM.


JAPEN Labuan giat sebar dasar kerajaan kepada masyarakat

LABUAN, 29 Julai- Jabatan Penerangan (JAPEN) Labuan giat menyebar luas mengenai peranan Pasukan Khas Jihad Tangani Inflasi kepada semua peringkat umur melibatkan pelajar sekolah dan golongan dewasa. Penolong Pengarah JAPEN Labuan, Abdul Aziz Mohd Salleh berkata pihaknya melaksanakan maklumat berterusan melalui tiga pendekatan iaitu menerusi hebahan unit bergerak, 'Info On Wheels' (IOW), bahan cetakan dan infografik dan menerusi pempengaruh di bawah program, Setagal Bersama JAPEN.  Inisiatif itu diambil bagi memastikan maklumat terkini serta pemahaman masyarakat terhadap usaha kerajaan bagi membantu menangani krisis bekalan di negara ini dapat dicapai.  "Setakat ini, kita menerima pandangan dan persepsi yang positif sepanjang pelaksanaan IOW sejak pertama kali kita laksanakan ketika PKP pertama dahulu. Banyak komen yang kita dapat mengenai usaha ini, ini adalah salah satu medium terbaik untuk masa kini bagi kita menyampaikan dasar-dasar kerajaan secara terus kepada akar umbi khususnya masyarakat di Labuan," kata Abdul Aziz ditemui pemberita ketika membuat hebahan menerusi IOW di Kampung Patau-Patau Satu. Di peringkat akar umbi yang melibatkan pelajar-pelajar sekolah di Labuan juga kini telah ditubuhkan sebanyak 10 kelab iaitu ‘Kelab Malaysiaku’ yang juga berperanan dalam menyebarkan segala isu serta dasar-dasar kerajaan dari semasa ke semasa.

(Penolong Pengarah JAPEN Labuan, Abdul Aziz Mohd Salleh berkata demikian kepada pemberita RTMketika turun padang menyertai program hebahan IOW)


RM900,000 diperuntukkan bagi Program Biasiswa Murid Orang Asli

PAHANG, 28 Julai - Farm Fresh Berhad hari ini melancarkan Program Biasiswa Murid Orang Asli sebagai salah satu Tanggungjawab Sosial Korporat (CSR) dengan kerjasama Majlis Pembangunan Wilayah Ekonomi Pantai Timur (ECERDC) dan Pejabat Pendidikan Daerah Rompin.  Seramai 20 pelajar tahun lima dan enam di sekitar daerah Rompin telah dipilih menerima biasiswa berkenaan yang memfokuskan kepada murid-murid cemerlang orang asli.  Ketua Pegawai Operasi Farm Fresh Berhad, Azmi Zainal berkata, pihaknya memperuntukkan RM900,000 bagi program berkenaan yang menyediakan biasiswa kepada pelajar terpilih dari tahun lima sehinggalah mereka melanjutkan ke peringkat universiti.

(Ketua Pegawai Operasi Farm Fresh Berhad, Azmi Zainal)

Katanya, antara kriteria murid yang terpilih adalah mereka yang mempunyai prestasi akademik yang baik, kepetahan bertutur, keyakinan diri dan mempunyai kesedaran yang tinggi untuk maju dan berjaya. "Sebagai syarikat peneraju di muadzam ini kita nak bagi fokus utama biasiswa yang kita rangka ini untuk memberi limpahan kepada masyarakat setempat, dan khususnya kepada orang asli, kenapa orang asli yang dipilih kerana saya nampak di sekeliling projek kita ini kita mendapat rezeki bermula disini jadi limpahan balik kita nak bagi kepada masyarakat orang asli khususnya," katanya selepas Majlis Penyampaian Penajaan Program Biasiswa Murid Orang Asli Farm Fresh di Kompleks Tenusu Farm Fresh, Muadzam Shah, Rompin, Pahang.` Menerusi program biasiswa itu, setiap pelajar menerima bantuan wang tunai secara bulanan sebanyak RM150 bagi peringkat sekolah rendah.  Sementara itu, Pengurus Besar Bahagian Pembangunan Modal Insan ECERDC Datuk Wan Mohd Hasnan Abdullah berkata, pihaknya dijangka akan meneruskan program pendidikan Empower melibatkan masyarakat Orang Asli dengan menyediakan program motivasi dan tuisyen.


MOTAC mahu KDN pertimbang pemberian visa berganda kepada pelancong asing

KUCHING, 28 Julai- Kementerian Pelancongan, Seni dan Budaya (MOTAC) telah membuat permohonan kepada Kementerian Dalam Negeri (KDN) untuk membenarkan pengeluaran visa kemasukan berganda kepada pelancong untuk datang ke Malaysia. Menterinya, Datuk Seri Nancy Shukri memberitahu langkah tersebut penting dalam usaha kementerian meningkatkan kedatangan pelancong asing selain membantu penggiat industri merancakkan lagi industri pelancongan negara.  Beliau menjelaskan, sebelum ini pelancong di beberapa buah negara menggunakan visa kemasukan sehala ke negara ini dan pihak MOTAC memerlukan satu langkah mudah untuk pelancong tersebut datang ke Malaysia.  Beliau bagaimanapun berharap agar KDN mempertimbang permohonan tersebut kerana ia di bawah bidang kuasa kementerian tersebut untuk menentukan perkara tersebut. Datuk Seri Nancy bercakap kepada media selepas Mesyuarat Jawatankuasa Kecil ke-23 ASEAN mengenai Budaya dan Mesyuarat ASEAN Campur Tiga Jaringan Kerjasama Kebudayaan ke-11 di Kuching.  Sementara itu, beliau berharap ia akan dijadikan dasar sementara bagi Malaysia berikutan negara memerlukan lebih ramai pelancong datang ke Malaysia dan perkara itu telah dibincangkan dengan pihak KDN.  Beliau memberitahu setakat ini, sasaran kemasukan pelancong ke nagara ini telah melebihi sasaran iaitu dengan lebih 4.5 juta kedatangan pelancong dan dijangka akan terus meningkat selepas negara Brunei Darussalam membuka sempadan pada 1 Ogos ini.

(Menteri Pelancongan, Seni dan Budaya, Datuk Seri Nancy Shukri)


Isu keciciran pendidikan di kalangan orang asli menjadi keutamaan JAKOA

KUALA LUMPUR, 28 Julai - Isu keciciran pendidikan dalam kalangan orang asli akan terus menjadi keutamaan Jabatan Kemajuan Orang Asli (JAKOA). Menurut Menteri Pembangunan Luar Bandar, Datuk Seri Mahdzir Khalid, pegawai pendidikan mengambil tindakan bertemu pelajar terlibat yang dikenal pasti melalui data yang dikumpul.

(Menteri Pembangunan Luar Bandar, Datuk Seri Mahdzir Khalid)

"Sampai darjah enam ada yang berhenti terus dan ini kita dah kenal pasti data daripada JAKOA dari kampung mana yang dalam JAKOA yang pergi jumpa dengan keluarga itu untuk ambil bawa ke sekolah," Kini, terdapat lebih 900 pelajar dalam kalangan orang asli yang menuntut di Institut Pengajian Tinggi Tempatan manakala 53 lagi menuntut di Luar Negara.  Beliau menjawab pertanyaaan Ahli Parlimen Parit, Datuk Mohd Nizar Zakaria.  Setakat ini, tiga jenis sistem persekolahan digunakan bagi masyarakat orang asli iaitu sekolah jenis berasrama bermula darjah satu hingga enam, Sekolah K-Nine yang menempatkan pelajar dari darjah satu hingga tingkatan tiga dan sekolah jenis campuran.


Sistem pendidikan negara  mengorak langkah positif mencapai sasaran 55 peratus graduan  (TVET) menjelang 2025

JOHOR BAHRU, 28 Julai - Peratusan lepasan Sijil Pelajaran Malaysia ( SPM ) yang melanjutkan pengajian dalam Pendidikan Teknikal dan Latihan Vokasional (TVET), dianggarkan berada pada 30 hingga 40 peratus, pada masa kini.  Ketua Pengarah Jabatan Pendidikan Politeknik dan Kolej Komuniti (JPPKK), Zainab Ahmad berkata, pelbagai usaha sedang dijalankan bagi mencapai sasaran 55 peratus lepasan SPM melanjutkan pengajian ke TVET, menjelang 2025.

(Ketua Pengarah Jabatan Pendidikan Politeknik dan Kolej Komuniti (JPPKK), Zainab Ahmad)

Menurutnya, pendidikan dalam bidang TVET bukan sahaja dilaksanakan oleh JPPKK, malah, turut melibatkan 11 kementerian yang berbeza.

Usaha termasuk, menjalankan program promosi, selain memberi peluang kepada lepasan SPM, memasuki program sijil, seterusnya ke diploma.  Menurutnya, tidak wujud halangan jantina di dalam TVET, kerana program tersebut berteraskan minat, tanpa mengira latar belakang.  "Kalau dahulu orang ingat TVET ini, bodoh la, susah la, tapi tengok hari ini, kita belajar robotik, mudah je, lelaki boleh buat pengaturcaraan, perempuan pun begitu, dan saya kira masa depan dia memang semua pelajar, khusus mereka yang memang berminat daripada teknologi," katanya Beliau berkata demikian selepas merasmikan Majlis Perasmian Penutupan Kejohanan Piala FIRA ke 15 tahun 2022 di Pasir Gudang, Johor Bahru.

“Pelbagai kursus kita kenal pasti. Jadi, lepasan SPM boleh masuk ke program sijil dahulu kemudian menapak ke program diploma dan seterusnya. Saya yakin dan percaya bahawa pelajar yang dahagakan ilmu dan kemahiran akan pergi ke program TVET sebagai pilihan kerjaya masa depan mereka,” jelasnya.


PSIS julang Piala FIRA Malaysia 2022

JOHOR BAHRU, 28 Julai- Politeknik Sultan Idris Shah, muncul juara keseluruhan Kejohanan Piala FIRA Malaysia 2022 dengan membawa pulang empat pingat emas di Politeknik Ibrahim Sultan, Johor Bahru, Johor, petang tadi.  Emas diperoleh menerusi acara elak halangan ROBOSOT, Perintah Suara AiBot, MYBOT Arc dan Larian Hurocup.  Politeknik Sultan Azlan Shah pula menduduki tempat kedua dengan tiga emas, lima perak, dua gangsa, diikuti tempat ketiga, Politeknik Port Dickson, dengan tiga emas, dua perak dan dua gangsa.  Anjuran FIRA kali ini mencatat penyertaan 234 pelajar daripada 17 Politeknik seluruh negara, serta empat Kolej Komuniti dan sepuluh sekolah.  Ketua Pengarah Jabatan Pendidikan Politeknik dan Kolej Komuniti (JPPKK), Zainab Ahmad berkata, program sedemikian mampu menanamkan minat pelajar sekolah, terhadap Pendidikan Teknikal dan Latihan Vokasional (TVET).  "Program FIRA, memang lebih tertumpu kepada robotik, jadi ianya merupakan satu progran untuk meningkatkan minat pelajar-pelajar kita."Kita nak mula daripada peringkat sekolah, tanamkan minat kepada robot, yang berasaskan mata Pelajaran STEM dan apabila meningkat kepada peringkat lebih tinggi, dia akan pergi ke TVET," kata Zainab. Beliau berkata demikian selepas merasmikan Majlis Perasmian Penutupan Kejohanan Piala FIRA ke-15 tahun 2022 di Pasir Gudang, Johor Bahru.


Jambatan gantung baharu Kampung Mansiang Baru dibina dalam masa terdekat

KENINGAU 28 Julai- Susulan video tular di media sosial berdurasi 38 saat yang menunjukkan murid sekolah menyeberangi jambatan saluran paip berikutan banjir kilat di Kampung Mansiang Baru dalam kawasan dewan undangan negeri DUN Tulid, Sook.Ibu bapa ataupun penjaga diingat agar tidak mengambil tindakan sendiri yang boleh membahayakan keselamatan anak-anak.Wakil Rakyat Tulid, Flovia Ng, berkata, perkara ini seharusnya dilaporkan kepada pihak pasukan keselamatan untuk tindakan penyelamatan segera bagi mengelakkan sebarang perkara buruk daripada berlaku.Beliau berkata demikian kepada pemberita RTM, mengulas perkara berkenaan di pejabat Unit Pembangunan Pemimpin Masyarakat UPPM Dun Tulid.Flovia yang juga Pembantu Menteri Pembangunan Wanita, Keluarga dan Masyarakat turut memaklumkan bahawa permohonan pembinaan jambatan gantung baharu di kampung tersebut sudah dibuat sejak bulan Febuari lalu dan baru sahaja mendapat kelulusan daripada Kementerian Pembangunan Luar Bandar KPLB Sabah pada 3 Jun.Pembinaan jambatan gantung baharu akan dimulakan dalam masa terdekat sebaik sahaja proses tender projek diserahkan pihak kontraktor dilantik nanti.Ia sekali gus menafikan pelbagai tanggapan negatif seperti yang ditularkan mendakwa kerajaan mengabaikan kebajikan rakyat.


Jual 17 paket minyak masak paket dalam satu transaksi, premis perniagaan berdepan denda RM5 juta

SRI AMAN, 28 Julai- Sebuah premis perniagaan di Bandar Simanggang, berdepan denda sehingga RM5 juta selepas dikesan menjual minyak masak paket satu kilogram melebihi had yang ditetapkan.Ketua Pegawai PenguatKuasa Daerah KPDNHEP Sri Aman, Al Redzamani Abdul Razak dalam kenyataan hari ini memaklumkan, pemeriksaan penyamaran oleh pihaknya mendapati tiada stok minyak masak paket dijual di premis tersebut.  Al Redzamani Abdul Razak memberitahu tindakan KPDNHEP itu susulan aduan dan maklum balas pengguna di media sosial berhubung kesukaran mendapatkan bekalan minyak masak peket di kawasan mereka.  Katanya, pemeriksaan lanjut oleh Pasukan Operasi mendapati ada penjualan melebihi had sebanyak 17 paket atau satu kotak dalam satu transaksi pada Selasa lepas.  Premis itu didapati gagal mematuhi arahan pengawal berhubung kawalan penjualan minyak masak paket iaitu sebanyak tiga paket per transaksi.  Al Redzamani menjelaskan setiap pengguna hanya dibenarkan membeli tiga paket minyak masak dan peniaga perlu mematuhi had penjualan yang telah ditetapkan.  Ia bagi memastikan setiap isi rumah mampu mendapatkan barang bersubsidi berkenaan.  Peniaga yang didapati bersalah boleh dikenakan tindakan di bawah Akta Kawalan Bekalan 1961 (Akta 122) dengan denda tidak melebihi RM2 juta manakala bagi kesalahan berikutnya tidak melebihi RM5 juta.  Al Redzamani meminta masyarakat bekerjasama dengan KPDNHEP dalam memberikan sebarang maklumat mengenai aktiviti penyelewengan barang kawalan dan bersubsidi agar aktiviti ini dapat ditangani.

(Tindakan KPDNHEP adalah susulan aduan dan maklum balas pengguna di media sosial)


SPRM kesan individu bantu siasatan kes

KUALA LUMPUR, 28 Julai - Suruhanjaya Pencegahan Rasuah Malaysia (SPRM) Negeri Sembilan kini sedang mengesan seorang individu bagi membantu siasatan kes SPRM.Lelaki tersebut, Chu Tuan Kang, 37, mempunyai alamat terakhir di No. 346, Kampung Sri Parit, Lukut 71010 Port Dickson, Negeri Sembilan.

Sehubungan itu, orang ramai yang mengenali atau mempunyai maklumat mengenai lelaki tersebut diminta menghubungi pegawai penyiasat, PPs Muhammad Shahrul Nizam di talian 019-6842321 atau email This email address is being protected from spambots. You need JavaScript enabled to view it..


Pelaksanaan undang-undang kawalan tembakau, rokok ditangguh 3 tahun

KUALA LUMPUR, 28 Julai - Jawatankuasa Pilihan Khas Kesihatan, Sains dan Inovasi Parlimen mengesyorkan supaya penguatkuasaan larangan merokok kepada individu yang lahir pada 2007 dan ke atas atau generasi penamat (GEG), ditangguhkan selama tiga tahun.Larangan itu termaktub dalam Rang Undang-Undang (RUU) Kawalan Produk Tembakau dan Merokok 2022 yang dibentangkan untuk bacaan kali pertama oleh Menteri Kesihatan, Khairy Jamaluddin di Dewan Rakyat, semalam.Jawatankuasa itu turut mencadangkan supaya individu yang melakukan kesalahan seperti digariskan dalam RUU itu, khususnya remaja berusia di bawah 18 tahun, tidak dikenakan hukuman penjara.

(Pengerusi Jawatankuasa Pilihan Khas Kesihatan, Sains dan Inovasi, Dr. Kelvin Yii Lee Wuen)

"Fokus utama nombor satu adalah untuk menganalisis dan melihat pematuhan terhadap keberkesanan akta ini dalam menangani isu rokok dan juga bagaimana ia berkesan untuk menurunkan insiden atau preveliance rokok dalam komuniti kita," katanya semasa sidang media di Dewan Rakyat hari ini.Jawatankuasa tersebut juga menggesa kerajaan untuk mengukuhkan penguatkuasaan terhadap penjualan rokok yang tidak sah jika mahu melihat kejayaan pelaksanaan GEG. Turut dicadangkan, kaedah pengurangan kemudaratan sebagai alternatif untuk berhenti merokok. Pihaknya mengesyorkan supaya memasukkan satu klausa penilaian mandatori ke dalam akta itu dan kemudian dipersetujui di Parlimen.

Alternatif dicadangkan ialah mengadakan khidmat komuniti dan sesi kaunseling wajib bagi mereka yang melakukan kesalahan, manakala kompaun dikenakan harus munasabah dan satu garis panduan perlu diberikan terutamanya pesalah kali pertama.

“Jawatankuasa mengesyorkan terapi gantian nikotin (NRT) dipasarkan secara terbuka di kaunter dan mudah didapati dan sekurang-kurangnya 10 peratus daripada cukai yang dikutip daripada industri vape mesti diperuntukkan kepada program mQuit,” katanya.


Hasil tangkapan laut berkurangan 40% dalam tempoh dua bulan

(Jumlah tangkapan hasil laut didapati berkurangan 40% sepanjang tempoh dua bulan kebelakangan ini)

ARAU, 28 Julai - Jumlah tangkapan hasil laut didapati berkurangan 40% sepanjang tempoh dua bulan kebelakangan ini iaitu bermula Jun lalu berbanding tempoh Januari hingga Mei. Tinjauan Berita RTM di Jeti Pendaratan Hasil Laut Kuala Sungai Baru mendapati jumlah hasil laut yang didaratkan hanya sekitar 600 kilogram berbanding lebih 1 tan metrik setiap hari. Menurut Exco Negeri, Nurulhisham Yaakob, kebiasaannya hampir 80 nelayan akan turun ke laut dan mendaratkan hasil laut diperolehi di Jeti Pendaratan Hasil Laut Kuala Sungai Baru, namun kini hanya 30 hingga 40 nelayan sahaja yang berbuat demikian.Antara faktor berlakunya kekurangan hasil laut disebabkan kekurangan kawasan pembiakan, keadaan cuaca yang tidak menentu serta pencerobohan nelayan luar terutamanya oleh bot tangguk siput kelas A. Bot kelas A yang beroperasi secara haram tersebut dikesan melakukan pencerobohan dengan melakukan tangkapan melebihi kawasan ditetapkan iaitu sehingga 2 batu nautika dari pantai berbanding 6 batu nautika yang ditetapkan.

(Jumlah hasil laut yang didaratkan hanya sekitar 600 kilogram berbanding lebih 1 tan metrik setiap haridi Jeti Pendaratan Hasil Laut Kuala Sungai Baru, Arau, Perlis)

"Bagi saya kan, kita hendak pihak nelayan dan lKIM, Perikanan cuba tinjau balik lah apa cara yang boleh membantu peningkatan hasil penangkapan nelayan-nelayan kan. apa punca-punca yang boleh menyebabkan hasil berkurangan," kata beliau ketika meninjau operasi pendaratan hasil laut di Jeti Nelayan Kuala Sungai Baru, Simpang Empat, di sini. Bagi peraih ikan, kekurangan pendaratan ikan yang berlaku menjejas sumber pendapatan khususnya dikalangan nelayan bot kelas A. "Memang terjejaslah, tinggal dalam 40 ke bawah, 40 biji ke bawah lah bot-bot kelas A ini kerana tak langkahlah sampai 50-60, jadi pendapatan mereka terjejas, jadi minyak, kos minyak, keluar depa (mereka) tak boleh hasil lah, dari segi harga kita tengok pasaran," kata peraih ikan, Mohd Syukor Chin. Berikutan kekurangan bekalan hasil laut tersebut juga, peraih terpaksa mendapatkan bekalan hasil laut dari nelayan di Langkawi bagi memenuhi permintaan orang ramai.


NS Fest 2022 sasar RM2 juta hasil jualan

SEREMBAN, 28 Julai- Hasil jualan berjumlah RM2 juta disasarkan menerusi Negeri Sembilan Fest (NS Fest 2022) yang berlangsung sehingga 31 Julai ini bertempat di Dataran Nilai.Menteri Besar Negeri Sembilan, Datuk Seri Aminuddin Harun optimis sasaran itu mampu dicapai menerusi jualan dan pameran produk usahawan kraftangan serta makanan selain penglibatan 80 usahawan Perusahaan Kecil dan Sederhana PKS sektor pemakanan, perkhidmatan serta tekstil.NS Fest 2022 merupakan gabungan tiga program tahunan utama negeri iaitu Hari Peladang, Penternak dan Nelayan Negeri Sembilan, Bulan Usahawan Negeri Sembilan serta Food Fest Negeri Sembilan."Tadi pempamer ada lebih kurang 250, iaitu daripada penternak nelayan ada 70 gerai, arena usahawan ada 76 gerai, pameran jabatan dan agensi kerajaan ada 42 gerai manakala NS Food Festival ada 45 gerai,"kata Aminuddin.Antara tarikan utama NS Fest 2022 adalah festival makanan yang mengetengahkan 45 peniaga tempatan bagi memberi peluang kepada orang ramai merasai keunikan makanan tempatan popular, pameran lembu sado serta buah nangka yang berasal dari Jempol iaitu nangka J41. Pada majlis sama Datuk Aminuddin turut melancarkan Program Kibar Jalur Gemilang 2022 sempena Sambutan Hari Kebangsaan.

(Menteri Besar Negeri Sembilan, Datuk Seri Aminuddin Harun berucap pada perasmian NS Fest 2022)


Bayi lelaki 10 bulan terkunci dalam kereta berjaya diselamatkan JBPM

JITRA, 28 Julai - Seorang bayi lelaki berusia 10 bulan yang terkunci lebih sejam, di dalam sebuah kereta berjaya dikeluarkan dengan selamat oleh Jabatan Bomba dan Penyelamat Malaysia (JBPM) Kedah.Kejadian dilaporkan berlaku di Taman Tengku Sarina, Jitra, Kedah pagi tadi.Penolong Pengarah Bahagian Operasi Kebombaan dan Penyelamat JBPM Kedah, Penguasa Kanan Bomba I Mohamadul Ehsan Mohd Zain menerusi kenyataan berkata Pusat Gerakan Operasi PGO menerima panggilan mengenai kes itu pada pukul 7.40 pagi.Sepasukan anggota dari Balai Bomba dan Penyelamat BBP Jitra yang diketuai Pegawai Bomba Kanan PBK II Mohd Sezali Hassan tiba di lokasi tidak lama kemudian.

(Seorang bayi lelaki berusia 10 bulan yang terkunci lebih sejam di dalam sebuah keretaberjaya dikeluarkan dengan selamat oleh JBPM Kedah)

Setiba di lokasi, didapati bayi lelaki berusia 10 bulan itu masih terperangkap di dalam kereta yang terkunci.Anggota yang bertugas berjaya membuka pintu kereta dengan menggunakan peralatan khas yang dibekalkan.Bayi berkenaan kemudian diserahkan kepada keluarganya dan operasi tersebut tamat pada pukul 8.34 pagi.


YDP Agong nasihat rakyat sentiasa amal gaya hidup sihat

KUALA LUMPUR, 28 Julai - Seri Paduka Baginda Yang di-Pertuan Agong Al-Sultan Abdullah Ri’ayatuddin Al Mustafa Billah Shah, menasihati rakyat agar sentiasa mengamalkan gaya hidup sihat, mengawal pemakanan harian serta mengelakkan produk-produk yang boleh memudaratkan buah pinggang.Di atas keprihatinan tinggi terhadap pesakit buah pinggang kronik terutama dari masyarakat B40 dan M40 telah mendorong baginda menubuhkan pusat hemodialisis bagi membantu meringankan bebanan kewangan golongan berkenaan.Al-Sultan Abdullah mendoakan agar pesakit yang sedang menjalani rawatan hemodialisis diberikan kekuatan dan kesabaran kerana ia bukan kehidupan yang mudah.

(Yang di-Pertuan Agong Al-Sultan Abdullah Ri’ayatuddin Al-Mustafa Billah Shah merasmikan Pusat Hemodialisis Yayasan Al-Sultan Abdullah (YASA) Taman Melati)

Baginda turut menyeru lebih ramai individu dan pihak swasta untuk tampil membantu lebih lagi ketika rakyat masih lagi terkesan impak pandemik COVID-19.Dalam pada itu, baginda berkenan berangkat merasmikan Pusat Hemodialisis Yayasan Al-Sultan Abdullah (YASA) Taman Melati di Masjid Salahuddin Al-Ayyubi di ibu negara.Turut berangkat Yang Amat Mulia Tengku Panglima Raja Kolonel Tengku Amir Nasser Ibrahim Shah.Keberangkatan tiba Baginda disambut Menteri Kesihatan Khairy Jamaluddin, Menteri Wilayah Persekutuan Datuk Seri Shahidan Kassim dan Menteri Di Jabatan Perdana Menteri, Datuk Idris Ahmad dan Pengerusi Majlis Agama Islam Wilayah Persekutuan Tan Sri Dr Mohd Daud Bakar. Al-Sultan Abdullah berkenan meluangkan masa menyantuni dan beramah mesra dengan 12 pesakit yang sedang menjalani rawatan hemodialisis di pusat tersebut.Majlis perasmiani ini juga bersempena dengan ulang tahun hari keputeraan Seri Paduka Baginda yang ke-63 pada Sabtu ini.Pusat Hemodialisis YASA Taman Melati merupakan pusat hemodialisis keempat yang ditubuhkan oleh YASA dan pusat hemodialisis YASA yang pertama ditempatkan di perkarangan sebuah masjid.Selain itu, YASA juga sedang merancang untuk membuka sebuah lagi pusat hemodialisis di negeri Pahang pada awal tahun depan, menjadikan jumlah keseluruhan kepada lima pusat hemodialisis di Pahang dan Wilayah Persekutuan Kuala Lumpur.


Indeks jenayah di Labuan turun

LABUAN, 28 Julai- Indeks jenayah di Labuan mencatatkan penurunan pada tahun 2022 iaitu sebanyak 13 kes bersamaan 17.81 peratus berbanding tahun sebelumnya.  Ia hasil usaha sama Polis Diraja Malaysia (PDRM) dan masyarakat dalam usaha menurunkan kes jenayah sifar, selari dengan motto “PDRM dan masyarakat berpisah tiada”. Pesuruhjaya Polis Sabah, Datuk Idris Abdullah berkata, sebanyak 6,269 aktiviti pencegahan jenayah dilaksanakan IPD Labuan, sepanjang tahun 2021 sehingga Julai tahun ini.  Selain itu, sebanyak 60 kes direkodkan dan 48 kes daripadanya berjaya diselesaikan.  Ini menjadikan IPD Labuan berada di tangga ke-4 terbaik daripada 20 daerah di Kontinjen PDRM Sabah.  " Jadi inilah yang sepatut kita pupuk kepada rakyat agar masing-masing menunjukkan taat setia tidak berbelah bagi kepada negara, jadi kalau semua pihak memberikan kerjasama, saya rasa sukar pihak luar hendak menganggu gugat ketenteraman kita,"kata Idris.Beliau berkata demikian kepada pemberita selepas majlis Apresiasi Pencegahan Jenayah anjuran IPD Labuan.  Hadir sama, Pengerusi Perbadanan Labuan merangkap Ahli Dewan Negara, Datuk Bashir Alias.  Dalam pada itu, Datuk Bashir berkata kepada pemberita, beliau menyambut baik kerjasama antara pemimpin, penduduk setempat bersama polis dalam memerangi kes jenayah di pulau ini.  "Dengan adanya mata dan telinga ini jenayah-jenayah Labuan dapat kita selesaikan dengan mudah jadi itulah daripada harapan dari pihak kepimpinan Labuan mudah-mudahan pada masa akan datang kita diberi.. dianugerahkan idea-idea yang bernas untuk menjalin kerjasama antara pihak polis, kepimpinan dengan penduduk kampung setempat."katanya.

(Pesuruhjaya Polis Sabah, Datuk Idris Abdullah)


Indeks jenayah menurun sebanyak 42 kes di Johor

(Datuk Seri Zamri Yahya berucap pada perasmian Balai Polis Tampoi bagi kawasan Ibu Pejabat Polis Johor Bahru Utara, Johor Bahru)

JOHOR BAHRU, 28 Julai - Polis Kontinjen Johor berjaya merekodkan penurunan indeks jenayah sebanyak 42 kes sepanjang Januari hingga Jun tahun ini. Pengarah Cawangan Khas, Datuk Seri Zamri Yahya berkata sebanyak 265 kes dicatatkan sehingga Jun lalu berbanding 307 kes bagi tempoh sama tahun lalu. "Bagi jenayah kekerasan, penurunan sebanyak 18 kes bersamaan 19.35% dan jenayah harta benda mencatatkan penurunan 24 kes bersamaan 11.21%," kata beliau semasa berucap merasmikan Balai Polis Tampoi bagi kawasan Ibu Pejabat Polis Johor Bahru Utara, di sini hari ini.

Sepanjang tempoh sama juga, sebanyak 130 kes bersamaan 49.06% berjaya diselesaikan Polis Kontinjen Johor. Menurut Zamri, kewujudan balai berkenaan dapat meningkatkan perkhidmatan polis kepada penduduk setempat. Bagaimana pun beliau menyeru orang awam termasuk agensi kerajaan, badan bukan kerajaan (NGO) dan persatuan penduduk untuk turut sama memberikan bantuan dalam menyalurkan maklumat mengenai jenayah kepada pihak polis.


MOT bincang dengan kerajaan negeri isu pengangkutan awam di Sarawak

KUALA LUMPUR, 28 Julai - Kementerian Pengangkutan (MOT) sentiasa mengambil serius isu jaringan pengangkutan awam di Sarawak. Untuk itu, satu perancangan sedang dibuat bersama kerajaan negeri bagi memastikan penduduk khususnya di luar bandar dapat menikmati kemudahan pengangkutan awam yang meluas. Namun, perkara tersebut memerlukan sokongan dan kerjasama semua pihak termasuk kerajaan negeri, pihak berkuasa tempatan serta beberapa pihak berkepentingan.

(Timbalan Menteri Pengangkutan Datuk Henry Sum Agong)

Ini termasuk mengenai cadangan untuk mewujudkan program transformasi Perkhidmatan bas henti-henti di Kuching.Ketika ini, MOT sedang menunggu cadangan akhir dan ia akan dimuktamadkan apabila semua maklumat diterima oleh kedua-dua pihak.Antaranya mengenai laluan perkhidmatan, aspek pengoperasian dan aspek kewangan. "Selain daripada itu program SBST, Kementerian Pengangkutan juga melaksanakan program dana sokongan sementara bas berhenti henti isbsm di negeri sarawak yang melibatkan sebanyak 11 operator seterusnya memberikan manfaat kpd penduduk luar bandar," katanya ketika sesi soal jawab yang dikemukakan wakil Julau Larry Soon.


LRA Tualang 2 manfaatkan 5,000 pengguna di Kuala Krai

KUALA KRAI, 28 Julai- Pembinaan projek Loji Rawatan Air (LRA) Tualang 2 di Kuala Krai, Kelantan mampu menampung 5,000 akaun pengguna meliputi tujuh kampung utama dengan kapasiti 20 juta liter sehari (JLH). Menteri Besar Kelantan, Datuk Ahmad Yakob berkata, air terawat dari LRA itu, akan memenuhi permintaan air di Bandar Kuala Krai dan kawasan sekitar termasuk antaranya, Kampung Guchil, Kampung Sungai Durian, dan Kampung Batu Lada. Katanya, sebelum ini, bandar Kuala Krai dan kawasan berkenaan menerima air terawat dari LRA Tualang Lama dan LRA Pahi. Dengan beroperasinya LRA itu, margin simpanan bekalan air terawat di daerah tersebut kini mencecah 20 peratus. “2019 siap dan diserah kepada AKSB pada tahun 2020 dan harini secara rasminya diserah kepada AKSB untuk membekal air kepada kawasan sekitar terutamanya kawasan Guchil dan kini boleh membekal sebanyak 5,000 juta liter sehari, dahulu kerana masalah agihan paip tidak dapat disempurnakan lagi,” kata Ahmad. Beliau berkata demikian ketika ditemui di Program Jjupo Mata Bersama Rakyat jajahan Kuala Krai di Mini Zoo Kuala Krai, Kelantan. Terdahulu, Datuk Ahmad mengadakan lawatan dan Perasmian Loji Rawatan Air Tualang 2 di Kampung Batu Lada, Kuala Krai.  Turut hadir, Timbalan Menteri Besar Kelantan, Datuk Mohd Amar Nik Abdullah dan Pengurus Besar Air Kelantan Sdn Bhd (AKSB), Datuk Dr Azuhan Mohamed. Mengulas lanjut, beliau berkata, pembinaan Projek LRA tersebut telah dimulakan pada tahun 2017 dengan kos sebanyak RM49 juta melalui peruntukan Kementerian Pembangunan Luar Bandar (KPLB). Antara skop utama pembinaan LRA terbabit adalah dua buah telaga jejari dengan kapasiti 10 JLH setiap satu, paip air mentah bergaris pusat 400 milimeter (mm) dan paip air terawat bergaris pusat 450 mm. Menurut beliau, proses rawatan air di LRA Tualang 2 ini akan melalui empat aktiviti utama iaitu sumber air mentah dari telaga jejari, pengoksidaan bertekanan tinggi (special aerator nozzle), rawatan air melalui Sistem Chemilles dan air terawat disalurkan ke tangki Bukit Lada sebelum diagihkan kepada pengguna.

(Menteri Besar Kelantan, Datuk Ahmad Yakob membuat tinjauan di Loji Rawatan Air Tualang dua di Kampung Batu Lada)


Kadar indeks jenayah di Kelantan meningkat sedikit 17.9%

(Datuk Muhamad Zaki Harun ditemu bual media selepas Perhimpunan Bulanan Peringkat Ibu Pejabat Polis Kontinjen (IPK) Kelantan)

KOTA BHARU, 28 Julai - Kadar indeks jenayah di Kelantan mengalami sedikit peningkatan sebanyak 17.9 % berbanding tahun terdahulu. Menurut Pemangku Ketua Polis Kelantan, Datuk Muhamad Zaki Harun, setakat ini 1,179 kes dicatatkan berbanding tahun lalu iaitu 966 kes. Katanya, pihak polis akan mempergiatkan tindakan termasuk menjalankan lebih banyak Ops kecilan dan terancang daripada semasa ke semasa bagi menangani pelbagai isu jenayah. Selain itu, kajian dan penambahbaikan akan dilakukan selain merangka strategi serta pelan tindakan terbaik daripada pihak polis bagi memastikan misi mengekang jenayah di Kelantan berjaya.  "Apa pun kalau dinilai, dilihat dari perbandingan nilai ambang di mana per 100,000 penduduk kita masih lagi di bawah negatif, apa pun positif (atau)negatif soal berbeza tapi dari segi tindakan, kita akan berterusan," kata beliau pada sidang media selepas Perhimpunan Bulanan Peringkat Ibu Pejabat Polis Kontinjen (IPK) Kelantan, di sini, hari ini.

(Datuk Muhamad Zaki Harun memakaikan pangkat kepada seorang anggota polis padaPerhimpunan Bulanan Peringkat Ibu Pejabat Polis Kontinjen (IPK) Kelantan)

Seramai 13 pegawai menerima kenaikan pangkat dan 48 anggota polis dari seluruh Kelantan mendapat sijil penghargaan pada perhimpunan berkenaan.  Dalam perkembangan lain, Muhamad Zaki berkata Kelantan merekodkan 688 kes membabitkan orang hilang dalam tempoh tujuh tahun bermula tahun 2016 sehingga hari ini.Katanya, daripada jumlah terbabit sebanyak 23 kes direkodkan bermula Januari 2022 sehingga hari ini dengan hanya satu kes yang belum dapat diselesaikan. Jumlah kes orang hilang di negeri itu juga menunjukkan pengurangan berbanding tahun lalu yang mencatat sebanyak 75 kes.